Dr Mahathir gembira Anwar tak jadi PM, kata bekas setpol

Bekas setiausaha politik kepada Dr Mahathir Mohamad, Muhammad Zahid Mat Arip mengatakan bekas bosnya merupakan orang paling gembira kerana Presiden PKR Anwar Ibrahim tidak menjadi perdana menteri.Ahli Dewan Negara itu berkata, bekas perdana menteri itu juga mahu mengekang kemaraan DAP yang berada dalam kerajaan Pakatan Harapan (PH) pada ketika itu.“Apa pun saya pasti, secara peribadi Dr Mahathir pastinya menjadi orang yang paling gembira dewasa ini.“Cuma kegembiraan beliau itu tidak terzahir serta tidak terucap. Matlamat beliau yang tidak mahu Anwar menggantikannya dan serta matlamat untuk mengekang kemaraan DAP sudah pun tercapai dengan jaya,” katanya di Dewan Negara hari ini.Zahid juga menyifatkan peletakan jawatan Dr Mahathir sebagai perdana menteri adalah ketentuan tuhan.“Ramai yang bertanya kepada saya kenapa Dr Mahathir meletakkan jawatan?“Jawapan saya, selain qada dan qadar, Allah SWT juga sudah menetapkan bahawa sudah tertulis sejak azali lagi peletakan jawatan Dr Mahathir adalah kerana rezeki Muhyiddin Yassin untuk menjadi perdana menteri Malaysia kelapan,” katanya.Zahid turut menafikan tuduhan menjadi pencetus “Langkah Sheraton” yang menyaksikan kejatuhan kerajaan PH.Bagaimanapun Zahid mengakui bersama pihak lain terbabit dalam gerakan menyekat Presiden PKR Anwar Ibrahim dan DAP serta mendakwa mendapat restu Mahathir yang ketika itu perdana menteri.Zahid juga menafikan tuduhan menjadi pencetus kepada “Langkah Sheraton” yang menyaksikan kejatuhan PH.Akan tetapi Zahid mengakui bekerjasama dalam gerakan untuk menyekat Anwar dan DAP serta mendakwa mendapat restu Dr Mahathir.“Saya ingin mengambil kesempatan ini untuk memperbetulkan tuduhan tidak tepat dan tidak benar sama sekali ke atas saya.“Saya bukanlah pencetus kepada Langkah Sheraton. Tetapi, saya mengakui bersama beberapa teman yang lain terbabit menggerakkan langkah politik menyekat Anwar (Ibrahim) dan DAP dengan restu YAB perdana menteri Malaysia ketujuh.“Selebihnya, ia sudah menjadi sejarah dan biarlah saya simpan demi hormat saya kepada Tun Dr Mahathir seorang negarawan terbilang dan ulung, yang jasanya kepada bangsa dan negara cukup besar,” katanya ketika membahaskan ucapan menjujung kasih ke bawah Duli Yang Maha Mulia Yang di-Pertuan Agong sempena persidangan Dewan Negara hari ini.Pada 5 Mac lalu, bekas Ketua Pemuda Bersatu Syed Saddiq Syed Abdul Rahman mendakwa Zahid menjadi dalang yang mengatur pertemuan pemimpin parti politik di Hotel Sheraton, Petaling Jaya, pada 23 Februari lalu.Syed Saddiq berkata, beliau sendiri turut diminta menghadiri perjumpaan itu yang kononnya diarahkan Dr Mahathir.


Melayu Patani harap sempadan dibuka semula

Sejak tamat pengajian di sekolah dua tahun lalu, Nurhalisa Jehawee mencari rezeki di Malaysia sebagai pekerja restoran tomyam di Kajang, Selangor. Wanita berusia 19 tahun itu bagaimanapun terpaksa pulang ke kampung halamannya di Pattani, Thailand selepas kerajaan menutup pintu sempadan pada Mac tahun lepas.Ia sekaligus memutuskan punca rezeki dia dan suaminya yang juga bekerja di restoran tersebut. Memasuki tahun 2021, sempadan kedua-dua negara masih lagi ditutup mengakibatkan Nurhalisa habis wang simpanan sama sekali.“Sudah dua tahun tak kerja, saya hanya duduk dengan ayah yang membuat kerja kampung kerana tak mampu cari kerja di tempat lain,” katanya kepada MalaysiaNow.Dia kini menetap dengan ayah serta adik dan kakaknya. Pendapatan yang diterima ahli keluarganya yang lain itu tidak mampu menanggung mereka sekeluarga.Ibu kepada dua anak yang baru sahaja bercerai itu berkata ramai antara rakan-rakannya di kampungnya turut berdepan cabaran mencari kerja di kampung halaman.Nurhalisa antara sebahagian daripada kira-kira 100,000 etnik Melayu di selatan Thailand yang mencari nafkah di Malaysia. Kebanyakan mereka bekerja di restoran tomyam sebagai pelayan, chef atau pengurus.Kisahnya pernah tular di Malaysia apabila dia terpaksa berpisah dengan bayinya yang baru dilahirkan di Hospital Kajang ekoran penutupan sempadan.Seorang pemandu van pelancong di Songkhla, Ahmad Ibrahim berkata, sukar untuk mereka yang menetap di kawasan kampung dan pedalaman untuk mencari kerja. Bagaimanapun, mereka yang mendapat kerja kebanyakannya bergaji rendah di kilang, kedai makan atau kerja-kerja sampingan.“Ketika ini sebahagian pergi mencari kerja sendiri di luar wilayah selatan seperti di Bangkok dengan menjadi pengawal keselamatan, ada juga yang bekerja penghantar makanan atau barang.“Kerja ini bersifat tidak tetap dan dilakukan mereka bagi menampung keluarga sementara hendak menunggu sempadan buka semula,” katanya yang sudah 13 tahun mengusahakan perkhidmatan van pelancong.Ahmad Ibrahim yang mengusahakan van pelancongan untuk pelawat di Malaysia dan Thailand turut terjejas dengan penutupan sempadan apabila tidak lagi menerima permintaan tinggi ekoran penutupan sempadan dan sektor ekonomi.Kebanyakan pekerja etnik Melayu yang berhijrah ke Malaysia datang dari tiga wilayah selatan Thailand iaitu Patani, Yala dan Narathiwat.Ahmad Ibrahim berkata, dia sendiri turut terkesan dengan memandangkan vannya juga sering mengangkut pekerja negara itu berulang-alik dari sempadan. Katanya, penutupan itu sedikit sebanyak menjejaskan mata pencariannya kerana kurang permintaan terhadap perkhidmatan vannya ekoran larangan rentas sempadan.“Saya pun kena buat kerja lain juga secara sambilan untuk tampung perbelanjaan harian. Sekarang tak boleh pergi mana-mana, penumpang pun masih takut Covid-19,” katanya.Mengulas mengenai keadaan mereka sepanjang pandemik, presiden Persatuan Muslimah Satun, Aida Oujeh berkata, perniagaan di negara itu yang turut terjejas akibat pandemik menyukarkan syarikat-syarikat tempatan menyerap lebihan tenaga kerja itu.“Semua orang kena balik masa kerajaan Malaysia mahu tutup sempadan. Tiada permit, tiada kad pengenalan merah, semua kena balik.“Sejak tamat zaman persekolahan mereka sudah ke Malaysia, jadi mereka tak pandai hendak mencari pekerjaan di Thailand. Sebelum Covid-19 memang ada peluang pekerjaan tapi selepas sempadan tutup, hotel dan kedai-kedai lain tutup juga, sukar mereka nak cari makan,” katanya.Selain diaspora etnik Melayu Thailand, penduduk Thailand di kawasan sempadan juga terkesan dengan ketiadaan pelancong Malaysia. Pada 2019, kira-kira empat juta rakyat Malaysia atau 10% daripada jumlah pelancong asing melawat negara itu menerusi laluan sempadan.“Di Betung, rakyat wilayah itu memang bergantung kepada pelancong dari Malaysia untuk menggerakkan ekonomi mereka. Penduduk di Tak Bai dan Sungai Golok memang terkesan kerana mereka memang bergantung dengan Malaysia,” menurut Aida.Aida yang juga mengusahakan agensi pelancongan di sana berkata, Danok dijangka membuka sempadan pada 16 Disember ini manakala Malaysia pula bakal mengambil langkah yang sama bermula Januari depan.Keputusan itu katanya berdasarkan mesyuarat yang disertainya bersama wakil kerajaan kedua-dua negara.Bagi Nurhalisa dan ribuan lagi pekerja tomyam, ia bakal menjadi berita baik apabila mereka akan dibenarkan semula mencari rezeki di negara ini, meskipun terpaksa mengikuti prosedur operasi standard.


Lebih 77% peminjam PTPTN selesai bayar pinjaman

Sebanyak 77.75% atau hampir 800,000 peminjam Perbadanan Tabung Pendidikan Tinggi Nasional (PTPTN) telah menyelesaikan pembayaran pinjaman mereka.Menteri Pengajian Tinggi Noraini Ahmad berkata 2.4 juta peminjam telah menamatkan pengajian mereka setakat ini, dan PTPTN sepatutnya menerima hampir RM24.6 bilion bayaran balik pinjaman.“Sebanyak 400,000 peminjam sedang membuat pembayaran balik secara konsisten dan kira-kira 700,000 peminjam membuat bayaran balik tetapi tidak konsisten,” katanya menjawab soalan tambahan Lukanisman Awang Sauni (GPS-Sibuti) yang ingin tahu mengenai status tunggakan PTPTN terkini di Dewan Rakyat hari ini.Noraini berkata sehingga September lepas, PTPTN telah mengutip RM15.5 bilion bayaran balik pinjaman daripada peminjam.Beliau berkata pihaknya mendapati pemberian insentif seperti diskaun pembayaran balik berjaya menarik minat peminjam-peminjam membuat bayaran balik kepada PTPTN.“Antara inisiatif PTPTN yang baru-baru ini diumumkan Menteri Kewangan Tengku Zafrul Aziz bagi menggalak pembayaran balik peminjam, diskaun 15% atas baki hutang bagi penyelesaian penuh pinjaman, 12% diskaun bagi pembayaran separuh baki hutang dan 10% bagi pembayaran balik dibuat secara potongan gaji,” katanya.Sementara itu, beliau berkata kredit harus diberikan kepada kerajaan Sarawak melalui Yayasan Sarawak atas inisiatif memperkenalkan insentif bayaran balik PTPTN Anak Sarawak kepada peminjam negeri itu yang telah menyelesaikan sekurang-kurangnya 30 peratus pinjaman mereka.“Inisiatif ini dilihat banyak membantu meringankan komitmen serta menggalakkan pembayaran balik pinjaman khususnya dalam kalangan peminjam kelahiran Sarawak,” katanya.Menurutnya pada 2020, seramai 9,321 peminjam mendapat manfaat daripada insentif yang pertama seumpamanya di negara ini.Noraini menjawab soalan asal Lukanisman mengenai status insentif pembayaran PTPTN Anak Sarawak dan bilangan yang memanfaatkan skim tersebut.


40% populasi dewasa negara terima dos penggalak

Sebanyak 9,364,326 individu atau 40% daripada populasi dewasa di negara ini telah menerima dos penggalak vaksin Covid-19, setakat 11.59 malam tadi.Berdasarkan data kementerian kesihatan (KKM) menerusi laman CovidNow, daripada jumlah itu sebanyak 145,922 dos penggalak diberikan semalam.Selain itu, seramai 22,903,466 individu atau 97.8% daripada populasi dewasa negara telah melengkapkan vaksinasi manakala 23,183,820 individu atau 99% menerima sekurang-kurangnya satu dos vaksin Covid-19.Bagi remaja berusia 12 hingga 17 tahun pula, sebanyak 2,773,734 atau 88.1% daripada kumpulan itu telah lengkap menerima vaksin Covid-19 manakala 2,861,589 atau 90.9% menerima sekurang-kurangnya satu dos vaksin.Dalam pada itu, 147,655 dos suntikan vaksin diberikan semalam menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 60,884,363.Sementara itu, menurut portal Github KKM, 12 kes kematian direkodkan semalam.


Tuisyen persendirian ‘lubuk emas’ mahasiswa jana pendapatan ketika Covid-19

Penutupan sesi persekolahan disebabkan Covid-19 secara tidak langsung menyebabkan permintaan terhadap kelas tuisyen persendirian meningkat secara mendadak dan peluang itu dianggap sebagai “lubuk emas” buat mahasiswa menjana pendapatan.Sejak pelaksanaan Perintah Kawalan Pergerakan (PKP) pada Mac dan penutupan semula sekolah akibat lanjutan Perintah Kawalan Pergerakan Bersyarat (PKPB) di Selangor, Kuala Lumpur dan Putrajaya, ibu bapa mahu anak mereka yang bakal menduduki peperiksaan awam tidak “ketinggalan” dalam silibus pembelajaran masing-masing.Farabi Halim, mahasiswa Sains Gunaan dari Universiti Teknologi Mara (UiTM) berkongsi pengalamannya berkata hidupnya berubah sekelip mata sejak pelaksanaan PKP apabila beliau menjadi guru persendirian sepenuh masa bagi mengajar subjek matematik tambahan dan fizik buat 15 orang pelajar tingkatan lima di kawasan tempat tinggalnya.Ia bermula selepas ibu kepada salah seorang pelajarnya memintanya memeriksa soalan kerja rumah yang tidak dapat diselesaikan, berkesudahan dengan diberikan peluang mengajar kelas persendirian sebanyak dua kali seminggu.“Selepas berita mengenai diri saya tersebar, beberapa ibu bapa pelajar lain turut meminta saya mengajar anak-anak mereka yang juga bakal menduduki peperiksaan SPM (Sijil Pelajaran Malaysia).“Sejak itu, jadual saya penuh untuk mengajar mereka sehingga terpaksa menolak tawaran lain kerana kekangan masa,” katanya kepada MalaysiaNow.Farabi mengakui berdepan sedikit kesukaran menguruskan masa antara mengajar dan menghadiri kelas dalam talian bersama pensyarah universiti, tetapi dapat diatasi selepas mengadakan perbincangan dengan ibu bapa supaya jadual kelas lebih fleksibel diadakan.Katanya, sepanjang berurusan dengan ibu bapa, dia mendapati wujud kebimbangan terhadap kelas dalam talian yang dirasakan tidak memberikan kesan terbaik dalam sesi pembelajaran anak-anak, terutama melibatkan fokus dan perkembangan emosi mereka yang terganggu kerana terlalu lama menghadap skrin komputer.“Ia jauh berbeza ketika mengikuti kelas persendirian, pelajar berkongsi mereka lebih selesa jika kelas dikendalikan secara fizikal dan bersemuka. Ia bukan sahaja membantu mereka memahami silibus dengan lebih mudah, tetapi boleh belajar dalam keadaan yang lebih tenang.”“Selepas berita mengenai diri saya tersebar, beberapa ibu bapa pelajar lain turut meminta saya mengajar anak-anak mereka yang juga bakal menduduki peperiksaan SPM (Sijil Pelajaran Malaysia).Sejak pelaksanaan PKP bermula Mac hingga Julai lalu, pelajar sekolah dan institut pengajian tinggi terpaksa meneruskan pembelajaran secara dalam talian.Guru-guru pula perlu menyediakan kandungan pembelajaran dan latihan secara dalam talian bagi memastikan para pelajar mengikuti pengajaran dan pembejaran di rumah (PdPR).Memperincikan lebih lanjut, Farabi berkata disebabkan arahan dan peraturan ketat yang ditetapkan kerajaan, dia langsung tidak mengabaikan prosedur operasi standard (SOP) termasuk penjarakan sosial, mengenakan pelitup muka, mengambil suhu badan dan sanitasi tangan sebelum memasuki rumah pelajarnya.UpahWalaupun kadar bayaran yang diperoleh agak rendah, ia dilihat sepadan dengan latar belakang dan kelulusan akademik yang dimilikinya dan tidak mengeluh mengenainya kerana masih berbaloi dan lumayan.“Satu sesi kelas selama dua jam, upahnya RM20.“Satu bulan ada empat sesi bersamaan lapan jam, purata bayaran yang diterima saya adalah sebanyak RM80 untuk satu subjek,” katanya.Dicongak 15 pelajar bersama dua subjek setiap seorang, purata pendapatan yang diperoleh antara RM1,000 hingga RM1,200 sebulan, yang mana 50% disimpan sebagai tabungan pengajian, kata Farabi.Sementara itu, seorang mahasiswa tahun tiga jurusan pendidikan di Universiti Islam Antarabangsa Malaysia (UIAM) berkata dia mendapat permintaan kelas yang mendadak di sekitar Gombak dan Kuala Lumpur sejak PKPB dilaksanakan.Rabiatul Khalisah, 22, ketika dihubungi berkata sebelum pelaksanaan PKP pada Mac lalu, dia mempunyai 11 orang pelajar yang mengikuti kelas persendiriannya bagi subjek bahasa Inggeris dan biologi.Bagaimanapun, katanya, bilangan pelajar bertambah kepada 35 orang selepas beberapa bulan pelaksanaan PKP.“Ada lagi 10 orang ibu bapa menghubungi saya melalui Instagram, tetapi terpaksa ditolak kerana kekangan masa antara kuliah dalam talian dan tugasan daripada para pensyarah.”Berbeza dengan Farabi, Rabiatul mengendalikan kelas peribadinya melalui dua cara iaitu secara bersemuka di rumah para pelajar dan mengadakan kelas dalam talian.“Kelas bersemuka dijalankan di rumah pelajar sekitar Gombak dan berdekatan UIA sahaja. Manakala kelas dalam talian lebih kepada sesi soal jawab silibus dan soalan-soalan SPM tahun sebelumnya. Semua pelajar akan sertai kelas secara serentak,” katanya.Katanya, kadar bayaran yang dikenakan serendah RM18 bagi satu jam dan sebanyak empat kelas dijalankan sebulan. Manakala bagi mata pelajaran biologi yuran dikenakan sebanyak RM20 sejam dan tiga sesi sebulan.“Kelas biologi tidak mudah tetapi ia cepat kerana saya hanya menggunakan pembentangan slaid menerusi Google Meet diikuti sesi soal jawab jika terdapat persoalan yang ditimbulkan.”Farabi dan Rabiatul berkata terdapat rakan-rakan mahasiswa di luar kawasan PKPB turut menjalankan kelas persendirian untuk calon SPM sejak pelaksaan PKP hingga kini susulan mereka dilarang berada di dalam kawasan universiti.Irma (tengah) memberi khidmat tutor persendirian di rumah para pelajarnya sejak tahun 2015.Saranan ‘senior’ kepada pemulaDalam pada itu, guru-guru kelas persendirian “senior” menyambut baik usaha mahasiswa memenuhi permintaan tersebut dengan menyarankan para tutor baru mula mengajar dalam bidang kepakaran masing-masing.“Bermulalah dengan yuran yang rendah dahulu untuk tujuan menimba pengalaman,” kata Irma Nadia Morzailan, guru persendirian di Nilai, Negeri Sembilan.Beliau mula menjalankan tutor di rumah sejak tahun 2015 dan kini memiliki sebuah syarikat yang menyediakan khidmat tutor, penyediaan modul dan mengendalikan program akademik di kawasan Nilai, Bangi dan sekitarnya.


Tidak salah Sanusi beri pandangan tentang Pulau Pinang, kata Mahathir

Dr Mahathir Mohamad hari ini mendedahkan bahawa beliau telah menggesa bekas menteri kewangan Lim Guan Eng untuk meningkatkan bayaran tahunan sebanyak RM10,000 oleh Putrajaya kepada Kedah kerana bersetuju memajak Pulau Pinang semasa era penjajahan British.
"Saya tidak meminta sesiapa untuk mempercayai saya.
“Jadi anda boleh ambil kisah ini tapi jangan terus terima bulat-bulat,” kata bekas perdana menteri itu, merujuk kepada perdebatan berterusan yang dicetuskan oleh Menteri Besar Kedah Muhammad Sanusi Md Nor.
Sambil tidak mahu diheret dalam perdebatan itu, Mahathir yang juga anak jati Kedah bagaimanapun berkata tiada salahnya Sanusi memberikan pandangannya berkaitan sejarah mengenai pemilikan negeri tersebut terhadap Pulau Pinang.
Beliau berkata, Sultan Kedah berkenan supaya Syarikat Hindia Timur, mengambil alih pulau Pulau Pinang dan sebahagian tanah besar dengan jumlah pajakan 10,000 dolar Sepanyol setiap tahun.
"Selain itu perjanjian tersebut memerlukan syarikat British membantu dalam mempertahankan Kedah jika diserang oleh negara asing.
“Kita tahu British gagal menunaikan janji-janji mereka," katanya.
Katanya, pajakan Pulau Pinang tidak boleh dibandingkan dengan penyerahan Singapura kepada British.
"Ia jelas satu penjualan mudah. British membuat pembayaran sekali sahaja sebanyak 60,000 dolar Sepanyol kepada Temenggong.
"Perlu diingatkan bahawa Sultan Ali, sultan pada masa itu tidak menandatanganinya. Baginda dianugerahkan sebuah rumah di Kampung Gelam di Singapura.
“Kemurahan hati ini tidak disertai dengan pengiktirafan British terhadap Ali sebagai Sultan Johor," katanya merujuk kepada Sultan Ali Iskandar Shah.


Perjalanan Malaysia ke arah mencipta vaksin pertama

Pandemik Covid-19 yang melanda awal tahun lalu memeranjatkan negara-negara di dunia termasuk Malaysia, mencabar kemampuan sistem penjagaan kesihatan negara dalam menghadapi krisis pandemik terbesar pernah dihadapinya.Akibat pandemik juga, vaksin untuk melawan gelombang jangkitan wabak yang kini telah mengorbankan sekurang-kurangnya lima juta orang itu itu juga turut giat diusahakan.Negara-negara maju menggerakkan usaha mencipta vaksin Covid-19 dalam tempoh waktu yang singkat walaupun kebiasaannya, vaksin memerlukan tempoh 10 hingga 15 tahun untuk dibangunkan berikutan kompleksiti pembangunan vaksin, selain kos yang tinggi.Namun vaksin Covid-19 berjaya dihasilkan dalam masa setahun apabila vaksin ciptaan syarikat Pfizer dan firma BioNTech diluluskan untuk kegunaan darurat pada Disember tahun lepas.Malangnya isu pembolotan vaksin Covid-19 dalam kalangan negara-negara maju memaksa negara-negara membangun untuk “mengambil nombor giliran”.Ekuiti vaksin juga antara topik yang hangat diperdebatkan apabila negara “global south” ketinggalan dalam usaha vaksinasi.Mengambil pelajaran atas situasi itu, Malaysia juga kini tidak ketinggalan dalam perlumbaan menghasilkan vaksin.Penyelidik vaksin daripada Universiti Putra Malaysia (UPM), Mohd Hair Bejo berkata usaha dimulakan seawal Mac 2020 selepas perbincangan antara beliau dan kementerian sains, teknologi dan inovasi (Mosti) untuk penghasilan nyahaktif vaksin Covid-19 tempatan berdasarkan keperluan semasa dan pendekatan “quick win strategy”.Katanya, UPM mempunyai kepakaran dalam penyelidikan, pembangunan dan pengkomersilan vaksin unggas seperti Infectious Bursal Disease, Newcastle Disease and Fowl Pox.“Ujikaji dengan mengunakan koronavirus unggas atau infectious bronchitis virus (IBV) sebagai model nyakaktif (inactivated) vaksin Covid-19 telah dilaksanakan dengan kerjasama Institut Penyelidikan Veterinar (VRI) ketika perintah kawalan pergerakan pada waktu itu,” katanya kepada MalaysiaNow.“Keputusan kajian sangat positif yang mana calon nyahaktif virus dapat memberi pelindungan sepenuhnya ke atas cabaran patogenik IBV.”Hair merupakan pengkaji pertama dalam negara yang melakukan diagnos terhadap virus Gumboro atau dikenali sebagai Infectious Bursal Disease (IBD) dan Fowl Adenovirus yang melanda ayam komersil pada tahun 1991 dan 2005.Kajian beliau menyumbang kepada pembangunan vaksin MyVAC UPM93 dan MyHatch IBD.Perdana Menteri Ismail Sabri Yaakob pada Isnin melancarkan Institut Genom dan Vaksin Malaysia dan Pelan Tindakan Pembangunan Vaksin.Dalam ucapan beliau, Ismail menegaskan pengukuhan aspek sekuriti kesihatan membolehkan Malaysia mengurangkan kebergantungan terhadap negara-negara pengeluar vaksin.Bagi penghasilan vaksin Covid-19 buatan Malaysia, UPM bekerjasama dengan Institut Penyelidikan Perubatan di bawah kementerian kesihatan yang menyalurkan peruntukan geran penyelidikan untuk usaha nyahaktif Covid-19.Pihak UPM berjaya mengasing, mengenalpasti, membiakan dan mencirikan Covid-19 menggunakan teknik konvensional dan molekul.Menurut Hair, proses nyahaktif virus berjalan dengan lancar manakala formulasi vaksi dihasilkan.Katanya, UPM akan menjalankan kajian keselamatan dan keberkesan calon nyahaktif vaksin Covid-19 ke atas tikus khusus dalam masa terdekat, sebelum ujian klinikal fasa 1 bermula selepas itu.“Protokol penghasilan calon vaksin ini adalah berdasarkan kajian awal model IBV pada awal tahun 2020. Kajian menunjukkan bahawa haiwan yang disuntik IBV yang dinyahaktif dilindungi sepenuhnya daripada cabaran IBV patogenik.“Bagaimanapun, kumpulan yang tidak disuntik menunjukkan kematian 100% dalam tempoh 4 hingga 6 hari selepas disuntik IBV patogenik,” katanya.Menurut laman sesawang Gavi The Vaccine Alliance, sebanyak 194 jenis vaksin sedang berada pada tahap eksperimen dan ujian ke atas haiwan.34 vaksin sedang menjalani ujian klinikal fasa 1, manakala 45 jenis vaksin sedang menjalani fasa 2.Selain aspek pembangunan vaksin, pengilangan and pembuatan juga diperlukan untuk menghasilkan vaksin secara massa.Solution Biologics, anak syarikat Solution Group Berhad yang menjadi rakan kongsi Cansio Biologics menghasilkan vaksin CanSino menggunakan fasiliti syarikat tersebut.Ketua Pegawai Eksekutif Solution Biologics, Mohd Nazlee Kamal berkata kerjasama pelbagai disiplin diperlukan untuk menghasilkan vaksin tempatan.“Saintis perlu bekerjasama dengan pakar daripada pelbagai bidang terutamanya jurutera. Proses pembuatan memerlukan ramai jurutera. Kita juga perlu menghasilkan bakat-bakat,” katanya kepada MalaysiaNow.Katanya, Malaysia boleh mengambil inspirasi daripada CanSino dalam aspek membina rangkaian global.Beliau merujuk pengasas CanSino yang pernah bekerja di Amerika Syarikat dan Eropah sebelum kembali ke China apabila mereka bekerjasama dengan pihak tentera di Beijing untuk membangunkan adenovirus.Adenovirus untuk CanSino merupakan usaha sama antara China dan Kanada.Nazlee berkata pihaknya sedia bekerjasama dengan kerajaan bagi penyediaan fasiliti penghasilan vaksin buatan Malaysia itu kelak.Mengenai cabaran utama dalam penghasilan vaksin buatan tempatan, Hair berkata projek nyahaktif Covid-19 antara cabaran terbesar selain ia merupakan projek perintis yang boleh membuka ruang terhadap penciptaan vaksin-vaksin lain pada masa depan.“Secara amnya, negara mempunyai kepakaran dan kekuatan dalam penyelidikan dan pembangunan vaksin.“Negara mempunyai kemudahan fasiliti seperti Makmal BSL-3 serta Rumah Ujikaji Haiwan BSL-3 yang boleh ditingkatkan kemudahannya dari masa kesemasa.“Keperluan fasiliti bertaraf Amalan Pengilangan Baik perlu dibangunkan dalam masa terdekat oleh pihak kerajaan atau swasta atau melalui perkongsian awam dan swasta bagi merealisasikan pengilangan dan penghasil vaksin negara,” katanya.Hair memaklumkan, paten vaksin Covid-19 akan difailkan bersama oleh IMR, UPM dan VRI.


RM216.7 juta bagi 15 projek pembangunan di luar bandar Sabah dan Sarawak, kata menteri

Kementerian Pembangunan Luar Bandar (KPLB) memperuntukkan RM216.7 juta bagi 15 projek menyediakan kemudahan bekalan air dan elektrik luar bandar (BAELB) di Sabah pada 2020.Menterinya, Abdul Latiff Ahmad berkata RM88.8 juta sudah dibelanjakan sehingga Oktober 2020 atau kira-kira 40% daripada jumlah keseluruhan peruntukan berkenaan.“Bagi bekalan air luar bandar jumlah peruntukan disalurkan ialah RM235 juta membabitkan 63 projek dengan wang dibelanjakan berjumlah RM71.8 juta iaitu jauh daripada sasaran sebenar,” katanya di Dewan Rakyat hari ini.Beliau menjawab soalan Yamani Hafez Musa (Bersatu-Sipitang) yang meminta menteri pembangunan luar bandar menyatakan jumlah peruntukan yang disediakan bagi kemudahan bekalan air dan elektrik luar bandar di Sabah tahun ini.Menurut Latiff, KPLB akan melaksanakan projek pembangunan luar bandar di Sabah dan Sarawak berdasarkan perubahan dan pertambahan penduduk dari semasa ke semasa.“Dengan adanya kerajaan negeri Sabah di bawah pimpinan Perikatan Nasional (PN), begitu juga Kerajaan Persekutuan maka projek pembangunan lebih mudah dilaksanakan dan direalisasikan.“Malah, dalam Belanjawan 2021 kerajaan menyalurkan peruntukan khusus untuk negeri Sabah dan Sarawak, selain menerusi KPLB.”


Isis Malaysia lantik Herizal sebagai ketua pegawai eksekutif baru

Institut Kajian Strategik dan Antarabangsa (Isis) Malaysia mengumumkan pelantikan Herizal Hazri sebagai ketua eksekutif baru hari ini.Menurut Isis, pelantikan Herizal yang juga bekas wakil negara The Asia Foundation dilakukan kerana kepakarannya dalam bidang pembangunan, masyarakat sivil dan demokrasi.Herizal juga dikenali sebagai mempunyai hubungan baik dengan kumpulan pemikir, badan bukan kerajaan dan institusi pendidikan baik di Malaysia mahupun di peringkat antarabangsa.“Pada 2004, Herizal terlibat dalam misi pemerhati antarabangsa untuk pemilihan presiden Afghanistan dan turut bertindak sebagai pemerhati di Pakistan, Afghanistan dan Iran.“Herizal juga juga pernah berkhidmat sebagai ahli ‘International Contact Group’ untuk proses pendamaian di Mindanao, di mana beliau membantu Putrajaya untuk memudahcara bagi misi keamanan berkenaan,” kata Isis.“Herizal pernah bekerja di 11 negara Asia, termasuk Indonesia, Timor Leste, Thailand, Filipina, Kemboja, Myanmar, Pakistan, Afghanistan, Sri Lanka, Bangladesh dan Taiwan.”Herizal dilantik bagi menggantikan Rastam Mohd Isa yang berkhidmat sebagai ketua pegawai eksekutif Isis Malaysia sejak 2014.


Pandemik ganggu tahap celik huruf dalam kalangan murid

Guru-guru sekolah menyuarakan kebimbangan mengenai penurunan kadar celik huruf dalam kalangan murid-murid susulan sesi pengajaran bersemuka terpaksa dihentikan dan ditukar kepada sesi pengajaran dalam talian sepanjang perintah kawalan pergerakan (PKP).Bercakap kepada MalaysiaNow, mereka berkata guru-guru ketika ini terpaksa berusaha keras demi menjayakan rancangan pemulihan pendidikan yang dilaksanakan di sekolah-sekolah tempat mereka mengajar.Mereka turut berkata penurunan ketara dapat dilihat berkait kemahiran membaca dan menulis murid-murid apabila sekolah dibuka semula untuk sesi pengajaran bersemuka tahun ini.Guru sekolah kerajaan di Kedah, Dina berkata kecelikan huruf murid-muridnya menjadi semakin teruk akibat terlalu lama tidak berada dalam sesi-sesi kelas sepanjang penutupan sekolah susulan PKP.Walaupun pengajaran di rumah atau PdPR dilaksanakan dalam pelbagai platform digital, beliau berkata bentuk pengajaran sedemikian rupa tidak berkesan terhadap sebahagian besar pelajar.“Kemahiran membaca mereka jadi makin merosot,” katanya kepada MalaysiaNow.Beliau turut menambah para guru juga terpaksa kembali mengajar perkara asas dan mengajar murid-murid mereka semula dari awal silibus.Walaupun ada segelintir murid yang mampu mengingati semula pelajaran yang pernah dilalui mereka sebelum ini melalui pembelajaran kendiri.Namun, katanya, ramai muridnya yang lain tidak mampu mendapatkan semula kemahiran tersebut.“Tahap mereka sekarang tak sepadan dengan apa yang mereka sepatutnya capai pada umur sekarang,” jelasnya.Pertubuhan Bangsa-Bangsa Bersatu (PBB) baru-baru ini mengingatkan bahawa pandemik Covid-19 menjadikan sistem pendidikan terganggu pada skala yang paling besar dalam sejarah, ia menjejaskan hampir 1.6 bilion murid di lebih 190 negara.Pertubuhan Bangsa-Bangsa Bersatu (PBB) baru-baru ini mengingatkan pandemik Covid-19 menjadikan sistem pendidikan terganggu pada skalanya yang paling besar dalam sejarah, menjejaskan hampir 1.6 bilion murid di lebih 190 negara.PBB juga berkata penutupan sekolah dan ruang pembelajaran yang lain memberi kesan terhadap 94% populasi pelajar di dunia, peratusan itu meningkat di negara-negara berpendapatan rendah sebanyak 99%.Seorang guru sekolah rendah dari Negeri Sembilan, Mazlina berkata kecelikan huruf menjadi masalah serius dalam kalangan murid Tahun 1 dan 2.Dia berkata, hampir setengah daripada jumlah muridnya menghadapi kesukaran untuk membaca dan menulis terutamanya dalam matapelajaran Bahasan Inggeris.“Setiap tahun, saya boleh tengok macam mana anak murid saya memperbaiki kemahiran membaca dan menulis mereka ketika mereka di Tahun 2. Namun kali ini, saya terpaksa berusaha keras terutama selepas pandemik,” katanya kepada MalaysiaNow.Bagi sebahagian murid, katanya, sebahagian masalah tersebut berpunca daripada kurangnya latihan ketika PdPR.Yang lain pula langsung tidak mampu sertai kelas dalam talian.Justeru, menurut Mazlina, ia memberi impak serius terhadap kemahiran membaca dan menulis mereka.Setakat ini, beliau cuba membantu pelajar-pelajar yang lemah mempelajari dan mengejar semula silibus yang tercicir.“Saya pun cuba tukar cara mengajar saya,” katanya.“Sesi ‘one-to-one’ memerlukan usaha yang lebih dari guru namun itulah fokus utama guru-guru sekarang.”Mazlina turut menempatkan murid yang lemah dalam satu kumpulan agar dia dapat memberikan penumpuan yang lebih terhadap mereka.Sementara murid-murid yang sudah memiliki kemahiran tersebut akan diberikan latihan tambahan bagi menajamkan kemahiran mereka.Dalam kelas-kelas pemulihan di sekolahnya, guru-guru ditugaskan untuk memantau sekurang-kurangnya lima orang murid yang perlu diberikan penumpuan bagi melengkapkan kemahiran-keahiran asas dan menyediakan pengajaran yang lebih khusus kepada mereka.Namun kelas-kelas tersebut hanya menumpukan subjek Bahasa Melayu dan matematik,“Sementara Bahasa Inggeris, kami terpaksa tangani sendiri.”Panitia Bahasa Inggeris di sekolahnya juga cuba bekerjasama dengan pusat sumber bagi menyediakan murid-murid dengan bahan-bahan bacaan, sementara untuk kemahiran menulis beberapa kelas dibahagikan mengikut tahap rendah, sederhana dan baik supaya murid-murid dapat diberikan latihan-latihan penulisan yang sesuai dengan mereka.Dalam pada itu, di sekolah Dina, murid-murid dikehendaki hadir ke bengkel-bengkel di sekolah demi mempelajari mata pelajaran yang tercicir.Namun usaha yang lebih masih diperlukan dari guru-guru dan para murid demi menyelesaikan pelajaran yang tercicir.Setakat ini, para guru masih belum melihat hasilnya sama ada kaedah dan program yang dilakukan itu efektif atau tidak.Namun Dina masih menyimpan harapan yang tinggi.“Kami harap ia boleh berikan perubahan positif terhadap murid-murid kami,” katanya.


PM permainkan Perlembagaan, kata DAP

Pengerusi DAP Lim Guan Eng mengatakan Ismail Sabri Yaakob tidak mempunyai pendirian tetap apabila melakukan “pusingan U” beberapa kali, mengatakan kenyataan perdana menteri “hanya bergurau" berhubung pemecatan 12 menteri Kabinet yang tidak bersetuju pilihan raya diadakan adalah tindakan mempermainkan Perlembagaan Persekutuan.
"Pemecatan menteri dan pembubaran Parlimen adalah satu tindakan berat dan serius yang melibatkan Agong dan diperuntukkan dalam Perlembagaan Persekutuan.
“Kedua-dua tindakan itu harus berpaksikan rakyat dalam meningkatkan taraf hidup mereka dan kepentingan negara yang lebih baik, bukan dipermainkan secara tidak bertanggungjawab sebagai gurauan,” kata Lim dalam satu kenyataan, sehari selepas Ismail menjawab cabaran seorang menteri Bersatu supaya beliau  memecat sahaja semua anggota Kabinet Perikatan Nasional (PN).
Menteri di Jabatan Perdana Menteri Abdul Latiff Ahmad sebelum ini mengecam Ismail berhubung kenyataannya yang mengatakan beliau boleh memecat menteri yang menulis surat kepada Agong bagi menyatakan ketidaksetujuan mereka dengan tindakan Umno yang terus mendesak pilihan raya umum diadakan tahun ini, memetik amaran musim peralihan monsun dan banjir oleh Jabatan Meteorologi.
Latiff berkata tiada keperluan Ismail memecat mereka, sambil menambah mereka bersedia untuk meletakkan jawatan.
Bagaimanapun, Ismail menjawab cabaran Latiff itu dengan mengatakan beliau hanya bergurau, di mana beliau sendiri mengekalkan menteri-menteri yang tidak bersetuju dengannya dalam Kabinet sementara.
"Tiada siapa yang dapat memahami logik pelik Ismail bahawa fakta bahawa 12 Menteri PN masih berada dalam kabinet bermakna dia hanya bergurau," kata Lim.
Lim turut berkata Ismail "keliru" dan malah “tidak jujur" apabila menyalahkan 12 menteri itu berhubung keputusannya yang terpaksa membubarkan Parlimen, beralah dengan tekanan hebat dari Presiden Umno Ahmad Zahid Hamidi yang dibuat terhadap perdana menteri itu.
"Kemudian pada 13 Oktober beliau membuat pusingan U dengan mengatakan beliau tidak menyalahkan 12 Menteri PN yang menghantar surat kepada Agong kerana mereka hanya mengikut arahan pemimpin parti mereka."
Lim berkata tindakan Ismail yang tidak mempunyai pendirian tetap menimbulkan persoalan adakah naib presiden Umno itu layak untuk menjadi perdana menteri.
"Ini mengingatkan saya tentang korus lagu lama Rod Stewart, ‘I was only joking’,” kata Lim.


‘Lupakan cita-cita jadi PM’, Khairuddin serang Anwar di sebalik khabar angin pertemuan istana

Bekas ahli Umno Khairuddin Abu Hassan yang baru-baru ini merayu kepada Yang di-Pertuan Agong untuk bertemu dengan pemimpin daripada seluruh parti politik hari ini melancarkan serangan terhadap Pakatan Harapan (PH) dan Presiden PKR Anwar Ibrahim selepas khabar angin yang kembali beredar di media sosial mengenai peralihan kuasa kepada pembangkang.Dikenali sebagai pengikut setia Dr Mahathir Mohamad, Khairuddin diingati sebagai seorang pemberontak dalam Umno ketika skandal 1MDB mula menjadi tajuk perbahasan dalam negara, namun beliau menolak dakwaan bahawa Anwar memiliki sokongan yang cukup untuk membentuk kerajaan atau menjadi perdana menteri.“Anwar Ibrahim adalah Anwar Ibrahim, seorang yang rakus kuasa untuk jadi PM dan tidak bersabar,” kata Khairuddin kepada MalaysiaNow.“Beliau hanya syok sendiri,” tambahnya.Khairuddin berkata Anwar sudah beberapa kali mendakwa dirinya memiliki angka sokongan yang “meyakinkan” dan “kukuh” untuk membentuk kerajaan persekutuan yang baru.“Tetapi dalam sidang akhbar beliau yang terakhir mengenai ‘cukup sokongan untuk jadi PM’ akhirnya Anwar Ibrahim kata dia ada ‘sufficient numbers’.“Maknanya dari ‘convincing,’ ‘formidable’ tetapi akhirnya hanya tinggal ‘sufficient numbers.’“Semua orang termasuk Agong sudah tidak yakin lagi dengan tipu helah dan perang psikologi Anwar Ibrahim dalam percaturan politik. Ini sajalah kepakaran Anwar Ibrahim.”Semalam, Khairuddin yang merupakan pengerusi jawatankuasa protem Pejuang Wilayah Persekutuan yang diasaskan Mahathir berkata Istana Negara memanggil pemimpin daripada semua parti politik.Beberapa laporan mengatakan ia kononnya bagi membentuk “kerajaan perpaduan” dan “menyelamatkan Malaysia”, namun disahkan hanya sekadar berita palsu.Sebaliknya, pertemuan itu dimaklumkan sebagai sebahagian daripada pertemuan rutin pihak istana dengan pemimpin politik bagi mendapatkan maklum balas berkenaan usah-usaha melawan Covid-19 sepanjang penguatkuasaan perintah darurat di seluruh negara.Beberapa pemimpin pembangkang adalah antara 19 anggota dwi-partisan dalam jawatankuasa yang dibentuk oleh kerajaan, berperanan sebagai badan penasihat kepada Agong mengenai langkah-langkah untuk memerangi pandemik Covid-19 selama perintah darurat dilaksanakan.Spekulasi terbaru mengenai keputusan istana untuk mengadakan pertemuan dengan pemimpin politik itu muncul sejak lebih sebulan lalu selepas petisyen diserahkan kepada Agong oleh Jawatankuasa Rayuan Tamatkan Proklamasi Darurat (Tamat Darurat), sebuah kumpulan yang turut dianggotai Khairuddin.Kumpulan itu sedang berusaha untuk mengadap Sultan Abdullah Sultan Ahmad Shah bagi menyampaikan pendirian mereka berhubung penguatkuasaan perintah darurat ketika ini.Dalam pada itu, Khairuddin dalam beberapa siri serangan terhadap Anwar berkata pemimpin pembangkang itu hanya dikenali sebagai seorang yang “bijak menipu” dan memainkan perang psikologinya.“Sesungguhnya, Anwar tidak pernah belajar daripada kesilapan silam.“Seandainya, Anwar bersabar sikit pada zaman PH tadbir negara; pada hari ini dia sudah jadi PM,” kata Khairuddin.Pemimpin PH menamakan Anwar sebagai perdana menteri “menunggu” selepas Mahathir dilantik sebagai perdana menteri pertamanya, namun peralihan kuasa di antara dua tokoh itu tidak berlaku apabila gabungan politik tersebut jatuh pada Fabruari 2020 ekoran kemelut dalaman PKR dan pertelagahan antara sesama parti komponennya.Bekas timbalan presiden PKR, Mohamed Azmin Ali turut keluar daripada parti itu bersama pemimpin utamanya yang lain dan kemudian menyertai Bersatu bagi membentuk gaungan yang terdiri dari Umno, PAS, GPS dan beberapa parti lain.Khairuddin berkata akibat permainan politik yang dimainkan Anwar, krisis dalam PKR berlaku sehingga Azmin keluar dari parti tersebut.“Kini, dalam PKR dan sokongan luar terhadap Anwar semakin pudar.“Semua rakyat tidak yakin lagi dengan Anwar. Beliau seorang yang retorikal dan hakikatnya tidak boleh bekerja.“Untuk Anwar menjaja mengenai ‘sufficient numbers’ untuk jadi PM sudah tidak relevan lagi.“Anwar ibrahim tidak akan dan tidak boleh jadi PM. Era politik Anwar sudah berlalu dan tidak akan datang kembali buat selamanya,” kata Khairuddin.


‘Bukan lagi era permainan komputer’: Pandemik jejaskan kafe siber

Sejak di bangku sekolah, Naufal Osman dan rakan-rakannya sudah biasa pergi ke kafe siber.Hampir setiap hari mereka ke sana.Di tempat itulah, mereka akan menghabiskan wang untuk bermain permainan komputer, malahan tak kurang juga sesi persekolahan yang diponteng untuk tujuan itu.Usianya pada ketika itu adalah 13 tahun.Kini, pada usia 28 tahun, sudah setahun dia tidak menjejakkan kaki di kafe siber.Kenangan indah bermain dengan rakan-rakannya di tempat itu masih terngiang-ngiang dalam fikirannya.Malangnya, kafe siber mungkin benar-benar akan tinggal kenangan sahaja ketika semakin banyak premisnya menutup operasi, terutama selepas pelbagai sekatan dijalankan apabila wabak Covid-19 melanda negara.Bahkan perniagaan kafe siber yang bertahan sejak pelaksanaan dua perintah kawalan pergerakan (PKP) sebelum ini tidak dapat memastikan perniagaan akan akan berjaya melalui PKP 3.0 kali ini.Pengasas Orange Esports Cafe Frank Ng, berkata kafe siber miliknya terpaksa menyewakan komputer mereka kepada orang ramai agar dapat bertahan untuk berdepan PKP.“Kami tutup premis selama dua bulan,” katanya kepada MalaysiaNow.“Awalnya, kami tutup tiga cawangan. Setelah PKP 1.0 berakhir, kami buka semula pada bulan Jun. Namun tidak ramai pelanggan datang dan perniagaan menjadi semakin perlahan.”Dengan ketiadaan pendapatan daripada operasi perniagaannya, Orange terpaksa ditutup sekali lagi selama dua bulan.“Kami memberhentikan 50 pekerja sekitar September. Keadaan menjadi lebih buruk ketika tahun berakhir – kami menutup 12 cawangan dan memberhentikan 80 orang pekerja.”Semasa PKP 2.0 dilaksanakan Januari tahun ini, syarikatnya menjual 200 komputer dan menggunakan wang itu untuk menampung operasi.Namun kini, selepas empat bulan dan PKP sekali lagi dilaksanakan, Orange terus bergelut dan menghadapi kesukaran untuk terus bernafas.Bahkan sebelum Covid-19, Ng berkata kafe siber mengalami penurunan dalam perniagaan.Namun, PKP menjadi punca terbesar perniagaan mereka jatuh merudum dan mungkin akan terus berkubur.“Bagi mematuhi SOP penjarakan fizikal, kami hanya boleh beroperasi dengan kapasiti 50% sahaja, maknanya komputer kami kurang digunakan,” katanya.“Waktu operasi yang terhad juga bermaksud pelanggan semakin sedikit.”Dengan SOP PKP 3.0 yang diperketatkan, Ng berkata perniagaan kafe siber mungkin tidak lagi dapat menanggung kos operasi.“Saya berbincang dengan pengendali dan pembekal komputer lain,” katanya.“Berdasarkan apa yang mereka kata, saya boleh katakan hampir 50% kafe siber ditutup di seluruh negara sejak PKP dilaksanakan.”Hal ini menjadi berita yang menyedihkan bagi peminat permainan komputer seperti Naufal, yang kini merupakan pemain Dota profesional dan juga merupakan ahli pasukan e-games tempatan selain turut mengecewakan ribuan pelajar di seluruh negara yang pernah beramai-ramai ke kafe siber untuk lepak petang selepas habis sesi persekolahan.“Pada masa itu, kami bermain permainan seperti Dota untuk seronok-seronok,” kata Naufal kepada MalaysiaNow.“Kami tidak fikir strategi atau objektif waktu itu.”Dia juga masih ingat, ketika mula beralih untuk bermain secara lebih kompetitif dan profesional, bahkan sehingga duduk di kafe selama dua hari berturut-turut untuk berlatih bersama rakan sepasukan dan hanya pulang ke rumah untuk mandi.Hari-hari seperti itu mungkin sudah berakhir bagi mereka yang berada dalam komuniti e-games.Bagaimanapun, bukan hanya permainan komputer sahaja yang akan mendapat kesan jika kafe ini ditutup.“Ada juga pelajar yang datang ke kafe siber untuk sesi pembelajaran dalam talian dan menyelesaikan tugas yang perlu mereka lakukan dalam talian seperti permohonan kemasukan universiti,” kata Ng.Tommy Tan, yang mengendalikan syarikat untuk membantu usahawan menubuhkan kafe siber, berkata dia belum lagi dapat menubuhkan kafe siber baru sejak November 2019.“Sebelum PKP, kami dapat mendirikan lima hingga tujuh kafe siber setiap tahun. Kami juga membantu menjaga hampir 30 premis.“Tetapi sejak Mac tahun lalu, pelanggan kami perlahan-lahan berkurangan,” kata Tan, yang menjalankan perniagaan ini sejak sedekad lalu kepada MalaysiaNow.Dia berkata disebabkan kekangan kewangan seperti sewa, gaji kakitangan dan bil utiliti, hampir 15 kafe siber yang dikendalikan syarikatnya ditutup sejak Mac lalu.Naufal percaya peningkatan permainan mudah alih juga turut menyumbang kepada penurunan populariti kafe siber.“Budak-budak sekarang lebih suka permainan di telefon pintar mereka,” katanya.“Ini bukan lagi era permainan komputer, jadi tidak mustahil suatu hari nanti kebanyakan kafe siber akan ditutup untuk selamanya dan hanya ada hab e-sukan yang terus wujud.”


Ahmad Maslan setuju dilantik timbalan speaker, kata Nazri

Setiausaha Agung Umno Ahmad Maslan menyatakan beliau bersetuju untuk dicalonkan sebagai timbalan speaker bagi mengantikan Azalina Othman Said yang meletakkan jawatan.Menurut Utusan Malaysia, Ahmad bersetuju dilantik sebagai timbalan speaker dalam satu pertemuan, kata Ahli Parlimen Padang Rengas Nazri Aziz.“Sah, betul Mat Maslan menjadi calon bagi blok kerajaan untuk timbalan speaker. Kita bertemu dengannya dan beliau bersetuju.“Saya berharap pencalonan ini diterima semua wakil rakyat kerajaan termasuk Bersatu dan pihak pembangkang termasuk Pakatan Harapan (PH) dan Pejuang,” kata Nazri yang dipetik sebagai berkata.MalaysiaNow sebelum ini melaporkan pemimpin-pemimpin Umno yang bersekutu dengan Najib Razak sedang berusaha mengangkat Ahmad untuk menduduki jawatan timbalan speaker susulan peletakan jawatan oleh Azalina bulan lepas.Sumber parti itu mengatakan nama Ahmad dicadangkan dan sedang menunggu kelulusan daripada anggota-anggota pentadbiran kerajaan.Namun kebimbangan turut disuarakan mengenai peluang mereka mendapatkan sokongan daripada ahli-ahli Parlimen kerajaan dari gabungan Perikatan Nasional (PN).Ahmad adalah salah seorang daripada kumpulan yang dikenali sebagai “kluster mahkamah”, ia terdiri daripada ahli-ahli Parlimen Umno yang berdepan pelbagai pertuduhan berkaitan rasuah dan pengubahan wang.Sebelum ini, Pengerusi PN Muhyiddin Yassin secara jelas menegaskan gabungan tersebut tidak akan mendukung individu-individu yang berdepan pertuduhan jenayah bagi menganggotai pentadbiran kerajaan.


BN pecat Annuar Musa sebagai setiausaha agung, Ahmad Maslan ambil alih

Barisan Nasional (BN) memecat setiausaha agungnya, Annuar Musa kerana dikatakan tidak selari dengan parti tunjangnya Umno, kata sumber.Sumber itu berkata, Setiausaha Agung Umno Ahmad Maslan akan mengambil alih jawatan Annuar itu.Bagaimanapun Annuar yang juga menteri Wilayah Persekutuan masih belum dimaklumkan mengenai keputusan memecatnya itu kata setiausaha akhbarnya, Tun Faisal Ismail Aziz.Annuar yang juga ahli Parlimen Ketereh sebelum ini lantang memperjuangkan dasar “No Anwar, No DAP” yang diputuskan Majlis Tertinggi Umno sebelum ini.Dalam responsnya berhubung isu ini Annuar berkata tidak mahu memberikan sebarang komen pada masa ini.“Tempoh bertenang,” tulis ahli Parlimen Ketereh itu di Twitter.Dalam ciapannya itu, Annuar turut memuat naikkan paparan skrin mesej yang dihantarnya kepada Presiden Umno Ahmad Zahid Hamidi.“DS Presiden, saya diberitahu oleh media, saya dipecat sebagai SUA BN dan SU MN. Saya ucapkan terima kasih atas kesempatan berkhidmat dikedua-dua jawatan tersebut sebelum ini,” tulis Annuar.


Kes harian Covid-19 kembali ke paras lepasi 5,400

Malaysia merekodkan kes baru sebanyak 5,403 kes menjadikan kes keseluruhan Covid-19 meningkat sebanyak 2,516,255 kes.5,311 pesakit juga direkodkan sembuh, menjadikan jumlah keseluruhan pesakit sembuh sebanyak 2,425,054.Dalam pada itu, kes yang memerlukan rawatan di unit rawatan rapi (ICU) adalah sebanyak 545 kes di mana 504 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 270 kes di mana 199 adalah kes Covid-19.Dari 5,403 kes harian yang dilaporkan pada hari ini, 102 kes (1.9%) adalah daripada Kategori Tiga, Empat, dan Lima, dan 5,301 kes (98.1%) lagi adalah terdiri daripada Kategori Satu dan Dua.


13,000 mangsa banjir masih berada di lebih 100 PPS

Jumlah mangsa banjir merekodkan penurunan di dua negeri manakala tiga negeri kekal jumlah sama setakat pagi ini dengan 13,039 orang masih berlindung di 104 pusat pemindahan sementara (PPS).Di Sselangor, menerusi aplikasi Info Bencana Jabatan Kebajikan Masyarakat (JKM) menunjukkan jumlah mangsa banjir menurun kepada 5,186 orang di 26 PPS setakat tengah malam tadi berbanding petang semalam iaitu 5,399 orang di 27 PPS.Jabatan Bomba dan Penyelamat Selangor memaklumkan sehingga hari ini sebanyak 94 operasi pembersihan, 24 proses sanitasi dan 360 pemantauan dilakukan di kawasan banjir di negeri itu.Sementara itu, Polis Selangor memaklumkan sebanyak tujuh jalan ditutup untuk laluan kenderaan ekoran dinaiki air melibatkan jalan di Jambatan FT 31 Dengkil – Banting; Jalan Kg Kalong Tengah; Ulu Yam Baru dan Jalan Genting Peras – Kuala Klawang.Selain itu Jalan Kuala Kubu Bharu – Bukit Fraser menghala ke Peretak dibuka untuk kenderaan ringan sahaja manakala Jalan PJU 7, di hadapan MRT Mutiara Damansara dan Jalan BRP 7/2 Bukit Rahman Putra berlubang akibat banjir dan jambatan jalan menghala ke Lapang Sasar, Subang rosak akibat banjir.Di Pahang, jumlah mangsa banjir pagi ini menurun sedikit berbanding malam tadi dengan 7,730 orang masih berada di 74 PPS di daerah Bentong, Temerloh, Bera, Maran, Kuantan dan Pekan, menurut aplikasi Info Bencana Jabatan JKM.Jabatan Meteorologi menjangkakan cuaca pagi ini hujan di satu dua kawasan di Kuantan dan Pekan, manakala cuaca di daerah lain diramalkan baik.Di Kelantan jumlah mangsa banjir kekal 54 orang daripada 15 keluarga yang ditempatkan di PPS Sekolah Kebangsaan (SK) Tok Deh di Pasir Mas, setakat 7 pagi ini.Sementara itu, portal rasmi info banjir Jabatan Pengairan dan Saliran (JPS) melalui https://publicinfobanjir.water.gov.my, melaporkan tiada sungai utama di Kelantan berada pada paras bahaya.Di Melaka jumlah mangsa banjir masih tidak berubah iaitu 26 orang daripada lapan keluarga setakat 8 pagi ini dan ditempatkan di PPS Sekolah Kebangsaan Penghulu Benteng di Jasin.Sementara itu, di Negeri Sembilan, mangsa banjir kekal dengan 43 individu daripada 14 keluarga berada di dua PPS di Jelebu setakat pagi ini.


Pendatang Israel merusuh, tembak mati seorang rakyat Palestin di Tebing Barat

Beratus-ratus pendatang Israel bertindak melancarkan serangan balas di Tebing Barat pada malam Ahad, dengan membakar rumah, kedai, kereta dan ladang selepas serangan Palestin membunuh dua warga Israel.
Insiden itu menyebabkan sekurang-kurangnya seorang rakyat Palestin terbunuh, manakala berpuluh-puluh lagi cedera, lapor Xinhua.
Kementerian Kesihatan Palestin dalam satu kenyataan memaklumkan Sameh Al-Aqtash, 37, dari bandar Nablus, meninggal dunia selepas ditembak di kampung Zatara, tanpa mendedahkan butiran lanjut.
Agensi berita rasmi Palestin WAFA melaporkan bahawa serangan amok juga berlaku di bandar Hawara, Burin dan Einbus di utara Tebing Barat.
Persatuan Bulan Sabit Merah Palestin di Tebing Barat dalam satu kenyataan mendedahkan bahawa lebih 100 rakyat Palestin cedera semasa pertempuran dengan tentera dan pendatang Israel.
Radio Israel mendakwa bahawa kira-kira 400 pendatang berhimpun berhampiran Nablus dan membakar 30 kediaman dan 25 kenderaan, sambil menambah bahawa tentera Israel menghantar lebih ramai tentera ke kawasan itu untuk memulihkan ketegangan antara kedua-dua pihak.
Presiden Palestin mengecam serangan terbabit dan meminta kerajaan Israel bertanggungjawab sepenuhnya terhadap rusuhan itu.
Tentera Israel dalam satu kenyataan memaklumkan - selain tentera, Perkhidmatan Bomba dan Penyelamat Israel dan Polis Sempadan dikerah ke kawasan itu untuk menghentikan "rusuhan ganas."
Serangan bermula beberapa jam selepas pegawai kanan keselamatan Israel dan Palestin bertemu di pusat peranginan Aqaba di Laut Merah Jordan dan bersetuju mengurangkan keganasan yang semakin meningkat di rantau itu.
Dua beradik Yahudi dilaporkan maut selepas dilanggar seorang rakyat Palestin di Har Bracha, selatan bandar Nablus.
Serangan itu adalah siri ketegangan terbaharu yang semakin memuncak antara kedua-dua pihak.


Khairy kecam negara kaya ‘tidak bermoral’ sorok bekalan vaksin dalam forum Bank Dunia

Khairy Jamaluddin hari ini mengutuk negara-negara maju dalam forum Bank Dunia, menuduh mereka melakukan tindakan “yang sangat tidak bermoral” kerana menyorokkan vaksin Covid-19 yang sangat diperlukan negara-negara membangun.Menteri penyelaras Program Imunisasi Covid-19 Kebangsaan itu berkata Bank Dunia bertanggungjawab untuk mengatasi masalah tersebut.“Saya fikir Bank Dunia memiliki tanggungjawab untuk menyampaikan suara negara-negara membangun berhubung tindakan yang saya rasa sangat tidak bermoral – iaitu tindakan menyorokkan vaksin oleh negara-negara maju,” kata Khairy selepas membaca ucapannya dalam perbincangan dalam talian anjuran Bank Dunia yang mengenai laporan Pemantauan Ekonomi Malaysia.Beliau berkata, fasiliti Covax yang merupakan inisiatif kumpulan kesihatan global yang disokong Pertubuhan Kesihatan Dunia bagi memastikan vaksin dapat dibekalkan selain menjayakan program imunisasi Covid-19 di negara-negara membangun menjadi sebuah “kegagalan besar” akibat tingkah laku negara-negara kaya yang membolot bekalan vaksin.“Saya fikir Bank Dunia bertanggungjawab untuk membawa suara yang kuat bagi negara-negara membangun berhubung ekuiti vaksin dalam pentas global bagi mengingatkan negara maju yang kaya bahawa apa yang berlaku sejak beberapa bulan lalu menunjukkan kepimpinan dunia gagal bertindak secara terhormat dan bertanggungjawab,” kata Khairy.Ulasan beliau dikeluarkan walaupun wakil Kesatuan Eropah (EU) menafikan dakwaan tindakan menyorokkan vaksin oleh negara anggotannya.Terdahulu, Khairy turut membidas perbandingan beberapa kritikan antara kadar vaksinasi Malaysia dengan negara-negara Eropah, mengatakan kebanyakan vaksin dibuat di negara EU dan tindakan menyimpan bekalan telah menyekat peningkatan segera bekalan vaksin di seluruh dunia termasuk di Jepun.“Kebanyakan kilang vaksin ini terletak di Eropah. Jadi mereka boleh bolot lebih awal.“Tindakan mereka juga menyebabkan negara Asia termasuk Jepun yang dikenali sebuah negara yang mahu turut terkebelakang apabila membabitkan vaksinasi berbanding Eropah seperti Amerika Syarikat, United Kingdom, Kanada manakala Amerika Selatan yang menerima bantuan Amerika Syarikat juga mencapai imuniti kelompok lebih awal,” kata Khairy.Kadar vaksinasi Malaysia meningkat dengan pesat sejak ia bermula pada awal Mac, kadar vaksinasi negara kini antara yang tertinggi di rantau Asean.Semalam, negara dilaporkan mencatat rekod baru selepas berjaya memberikan vaksin sebanyak 235,623 dos pada 21 Jun.Wakil EU di Malaysia Michalis Rokas juga turut dilaporkan menolak tuduhan negara anggotanya membolot bekalan vaksin.“Kesemua permintaan daripada kerajaan Malaysia berhubung pengedaran vaksin ke negara ini diluluskan tanpa sebarang masalah dengan Sekretariat EU,” katanya dipetik sebagai berkata dan turut menambah EU telah meluluskan lima juta dos vaksin untuk dihantar ke Malaysia.Khairy mengakui derma vaksin dari negara-negara maju yang bakal diterima Malaysia.“Namun ini tidak menghalalkan apa yang berlaku sejak beberapa bulan lalu, iaitu tindakan cuba menyudutkan pasaran vaksin,” tambahnya.


Tiada arahan promosi minyak sawit kepada pemimpin Amanah, kata Zuraida

Putrajaya hari ini menafikan dakwaan Ahli Parlimen Hulu Langat Hasanuddin Mohd Yunus dari Amanah yang mendakwa dihantar ke Iran untuk berbincang mengenai isu pembelian minyak sawit dari Malaysia.Menteri Perusahaan Perladangan dan Komoditi Zuraida Kamaruddin berkata dakwaan naib presiden Amanah yang dikecam baru-baru ini itu adalah tidak benar.“Saya mendapat pengesahan dari Bahagian Perancangan Strategik dan Antarabangsa (PSA) bahawa tiada sebarang maklumat diberikan atau permintaan kepada YB Hulu Langat berkaitan perkara yang dibangkitkan di dalam artikel berkenaan,” katanya kepada MalaysiaNow.Dalam kenyataan media yang dikeluarkan kemudian, Zuraida menyarankan supaya sebarang rundingan yang dibuat perlu dilaksanakan melalui saluran rasmi kerajaan.Malah, beliau turut memaklumkan bahawa misi lawatan ke Iran telah dirancang untuk dilaksanakan pada suku pertama 2022 dalam usaha menggalakkan lagi perdagangan sawit negara dengan republik itu.“Ini selaras dengan fungsi dan peranan kementerian bagi meningkatkan perdagangan sawit Malaysia di peringkat global.“Kementerian perusahaan perdagangan dan komoditi (KPKK) sedar akan potensi pasaran minyak sawit di iran dan telah adakan pertemuan bersama duta Republik Islam Iran ke Malaysia, Ali Asghar Mohammadi pada 12 Oktober lalu,” jelasnya.Zuraida turut memaklumkan bahawa antara perkara yang dibangkitkan ketika pertemuan itu ialah permohonan kerajaan Iran meningkatkan had import minyak sawit dari 30% ke 40%.Semalam Hasanuddin memberitahu media pertemuannya dengan timbalan presiden Iran diteruskan kerana beliau membawa isu supaya negara itu membeli lebih banyak minyak sawit dari Malaysia.Hasanuddin turut menegaskan lawatan itu adalah demi “kepentingan negara” selain membawa isu untuk menurunkan cukai kerajaan Iran terhadap minyak sawit dari 40% kepada 20%.Sebelum ini, Hasanuddin dikecam pengguna media sosial apabila beliau memuat naik gambarnya ketika berada di ketinggian 5,000 kaki di Gunung Tochal, Iran pada 18 Disember lalu apabila kawasan Parlimennya turut dilanda banjir.Rata-rata pengguna pengguna media sosial turut menggesa supaya beliau pulang ke tanah air demi melaksanakan tanggungjawabnya sebagai wakil rakyat dan membantu penduduk termasuk pengundinya yang terjejas ekoran banjir.Bagaimanapun, Hasanuddin menerusi status yang dimuat naik dalam Facebooknya menyatakan beliau turut mengikuti perkembangan banjir.Selepas dikecam teruk, Hasanuddin kini mula dilihat berada di kawasan Parlimennya meninjau keadaan mangsa banjir sekitar Hulu Langat.


Bersatu pecat 3 anggota, kekalkan hubungan dengan GPS

Bersatu mengambil keputusan menggugurkan keanggotaan tiga ahli partinya yang bertanding atas tiket bebas pada Pilihan Raya Negeri (PRN) Sarawak Ke-12, mengatakan ia akan kekal dengan keputusannya untuk tidak meletakkan sebarang calon.Pengerusi Bersatu Sarawak Jaziri Alkaf Abdillah Suffian berkata keanggotaan Siki Balarik, Ricky Enteri, dan Ismawi Muhammad digugur secara automatik.Siki bertanding di kerusi Dewan Undangan Negeri (DUN) Belaga, Ricky (DUN Bawang Assan) dan Ismawi (DUN Muara Tuang).Siki ialah ketua Bersatu Hulu Rajang manakala Ricky ialah aktivis Pemuda Bersatu dari Bawang Assan, sementara Ismawi adalah ketua Bersatu Kota Samarahan.“Jadi sekarang ini tidak ada ahli Bersatu yang bertanding, mereka telah pun digugurkan keanggotaan secara automatik menurut Perlembagaan Bersatu,” kata Jaziri kepada Bernama.Menurutnya, Bersatu sudah berikan kepada mereka masa dan peluang untuk menarik diri tapi tiada tindakan dibuat, kerana itu keahlian mereka digugurkan.“Bersatu tetap dengan pendirian tidak bertanding pada PRN Sarawak,” katanya.Pada 27 November, Presiden Bersatu Muhyiddin Yassin berkata partinya tidak akan meletakkan calon bagi menghormati permintaan Gabungan Parti Sarawak (GPS).Muhyiddin turut berkata Bersatu memilih untuk tidak menyertainya kerana percaya GPS mempunyai keupayaan untuk menang dan mereka juga turut menyokong kerajaan persekutuan pimpinan Perikatan Nasional (PN) semasa beliau menjadi perdana menteri.Seorang lagi ahli Bersatu, Ali Biju sebelum ini turut mencalonkan diri bagi mempertahankan kerusi DUN Krian yang disandangnya sebagai pada 18 Disember.Namun ia menyebabkan GPS kecewa dan mendakwa Bersatu tidak mengotakan janjinya untuk meletakkan calon dalam PRN tersebut.Ali kemudiannya mengumumkan penarikan dirinya sebagai calon dan memberikan sokongan penuh kepada calon GPS di Krian.Ali memenangi kerusi Krian menggunakan tiket PKR pada 2011 dan 2016, jika bertanding beliau berdepan dengan Friday Belik dari GPS dan Musa Dinggat dari Parti Sarawak Bersatu.


5 pejabat Education Malaysia luar negara ditutup

Lima daripada 17 pejabat Education Malaysia di luar negara ditutup bagi melaksanakan rasionalisasi mengurangkan pertindihan peranan serta tanggungjawab dalam mewujudkan sektor awam yang dinamik, kata Timbalan Menteri Pengajian Tinggi Mansor Othman.Katanya, pejabat Education Malaysia yang terlibat ialah di Chicago, Los Angeles di Amerika Syarikat, Ho Chi Minh di Vietnam, New Zealand, dan Perth, Australia.Ahli Parlimen Nibong Tebal itu berkata, penutupan ini dilakukan berikutan tiada lagi pelajar luar negara dari Malaysia di lima lokasi berkenaan selain untuk menjimatkan peruntukan kerajaan.“Bagi memperhalusi rancangan rasionalisasi, beberapa siri perbincangan dan pertemuan dengan pemegang taruh kementerian dan kementerian luar negeri diadakan.“Hasilnya satu cadangan rasionalisasi pejabat Education Malaysia dikemuka kepada Jabatan Perkhidmatan Awam (JPA) dan dibentang kepada Mesyuarat Jawatankuasa Pemandu Penubuhan Pemindaan dan Penutupan Pejabat Kerajaan di luar negeri pada 6 Januari 2020“Dan jawatankuasa itu juga mencadangkan agar rasionalisasi ini dilaksanakan secara inklusif. Buat masa ini pejabat rasionalisasi sedang dikaji dan diperhalusi secara menyeluruh di peringkat pusat,” katanya dalam sesi soal jawab di Dewan Rakyat hari ini.“Bagi memperhalusi rancangan rasionalisasi, beberapa siri perbincangan dan pertemuan dengan pemegang taruh kementerian dan kementerian luar negeri diadakan.Beliau menjawab pertanyaan Maszlee Malik (Bebas- Simpang Renggam) mengenai status semasa rasionalisasi pejabat-pejabat Education Malaysia di luar negara.Menjawab berhubung perancangan untuk menarik minat pelajar luar negara ke Malaysia, Mansor memberitahu pihaknya sentiasa memandang serius dan melaksanakan pelbagai inisiatif dalam melaksanakan perkara itu.“Kementerian ambil perhatian tentang perkara itu khususnya sekarang kerajaan beri fokus utama pendidikan tinggi melalui institusi pengajian tinggi swasta (IPTS) sebagai industri yang mampu meningkatkan pendapatan negara.“Justeru itu, usaha promosi dilaksanakan bersama-sama IPTS dan universiti awam untuk mendapatkan pelajar dari luar negara di samping tingkatkan mutu dan kualiti penyampaian pembelajaran di universiti tempatan seperti mana yang diusahakan oleh Yang Berhormat Simpang Renggam dahulu,” katanya merujuk kepada Maszlee yang merupakan bekas menteri pendidikan semasa Pakatan Harapan memerintah dahulu.


Selepas Umno menang PRU15, peguam negara baru akan lindung penyangak, kata Dr Mahathir

Dr Mahathir Mohamad berkata kerajaan baru yang dipimpin Umno akan melantik peguam negara baru yang akan "melindungi penyangak".
Dalam sebuah respons terhadap gesaan yang semakin meningkat daripada kepimpinan Umno terhadap Perdana Menteri Ismail Sabri Yaakob bagi membubarkan Parlimen, Mahathir berkata parti yang pernah menguasai kerajaan itu bergantung kepada pilihan raya umum (PRU) akan datang untuk kembali menguasai Putrajaya.
"Jadi PM boleh curi duit, boleh lantik peguam negara (AG) dan AG boleh lindung penyangak," kata bekas perdana menteri itu dalam kenyataan ringkasnya bertajuk “I want to advise you something”, satu ungkapan yang sering dikaitkan dengan Rosmah Mansor, isteri bekas perdana menteri Najib Razak yang kini dipenjarakan, gara-gara sebuah perbualan telefon yang dibocorkan oleh Suruhanjaya Pencegahan Rasuah Malaysia.
Beberapa hari selepas Najib dipenjarakan pada Ogos lalu, pemimpin Umno Azalina Othman Said memberikan cadangan kontroversi di mana beliau mencadangkan supaya Ismail menggunakan kuasa perdana menteri untuk melantik peguam negara yang mesra kerajaan.
"Siapa jadi perdana menteri, dia mesti jadikan peguam negara orang dia,” kata bekas menteri undang-undang itu kepada ahli Umno dalam himpunan membantah keputusan Mahkamah Persekutuan yang menghantar Najib ke penjara selepas gagal dalam rayuan terakhirnya bagi kes penyelewengan dana SRC International.


Mampukah Pesta Buku membawa keuntungan?

Pesta Buku Antarabangsa Kuala Lumpur (PBAKL) ke-40 sudah pun bermula dan akan berlangsung sehingga 4 Jun ini.
Seperti kebanyakan tahun, ia diadakan di Pusat Dagangan Kuala Lumpur (WTCKL).
Setelah meraih keuntungan di luar jangkaan bagi ramai penerbit yang menyertai PBAKL 2022, maka pemain-pemain industri buku mengharapkan kejayaan itu dapat diulangi pada tahun ini.
Malah ada yang mengharapkan bahawa PBAKL tahun ini menunjukkan kebangkitan industri itu di Malaysia.
Tetapi ada pemerhati yang skeptik terhadap harapan ini. Sebabnya ialah tahun ini berbeza daripada 2022.
Tahun ini keadaan ekonomi lebih tidak meyakinkan dan ia membawa kepada para pengguna berhati-hati dalam perbelanjaannya.
Sambutan luar biasa orang ramai terhadap PBAKL tahun lalu adalah disebabkan masyarakat baru bebas daripada kongkongan sekatan pergerakan Covid-19 selama dua tahun.
Sememangnya penerbit buku tidak boleh bertumpu kepada PBAKL yang hanya diadakan setahun sekali.
Jualan perlu dilakukan sepanjang tahun melalui pelbagai saluran, daripada kedai-kedai buku, pameran hinggalah kepada kemudahan dalam talian.
Ternyata semasa wabak Covid-19 dahulu, jualan dalam talian yang membolehkan penerbit terus hidup.
Namun hakikatnya perniagaan buku di negara ini bukanlah suatu yang boleh mendatangkan keuntungan besar bagi semua kategori.
Hanya kategori agama, fiksyen dan pendidikan boleh meraih keuntungan besar. Itupun hanya sebilangan kecil.
Bagaimana seseorang penerbit mengambil kira pelbagai faktor barulah perniagaannya dapat berjaya. Model perniagaan penerbitan buku yang ada tidak menarik bagi para pelabur.
Tetapi mengapa  masih ramai usahawan yang terus menceburkan diri dalam bidang penerbitan buku sedangkan mereka dapat melihat betapa banyak syarikat-syarikat yang dahulunya besar sudah gulung tikar?
Saya turut terlibat dengan perniagaan penerbitan buku pada tahun 1990-an, iaitu pada zaman bahan bercetak masih menguasai ruang maklumat, ilmu pengetahuan dan hiburan.
Ketika itu internet belum meluas, tidak ada sesiapa yang terfikir mengenai media sosial.
Pada masa itupun, bidang perniagaan buku di negara ini sukar untuk meraih keuntungan besar.
Orang mengeluh tentang hakikat bahawa rakyat Malaysia tidak minat membaca, tidak seperti di negara-negara Barat.
Tambahan lagi bilangan penduduk negara yang kecil-kecil dan berpecah-pecah menurut bahasa.
Mereka yang berkecimpung dalam penerbitan adalah sama ada seseorang yang amat meminati dunia buku atau kebetulan mereka mendapati dirinya berada dalam perniagaan ini, serta tidak ada peluang kerjaya lain.
Bukanlah tidak ada sesiapa yang dapat meraih keuntungan besar dari industri buku.
Mereka yang memperoleh tender dan kontrak menetbitkan dan membekalkan buku teks tentulah merasa senang.
Begitu juga mereka yang menerbitkan buku agama popular boleh mendapatkan keuntungan.
Novel-novel popular untuk dewasa muda juga boleh laris.
Tetapi jika perniagaan tidak diurus dengan disiplin yang baik, syarikat berkenaan pasti akhirnya gulung tikar.
Dalam hal inu, cabaran penerbit adalah juga datangnya dari amalan dunia perniagaan di negara ini yang tidak cekap dan bersih seperti yang diharapkan.
Penerbit tidak boleh bergerak sendiri. Ia memerlukan penulis, pengarang, pencetak, pemasar buku, penjual buku dan kedai buku.
Di sinilah wujud kelemahan sistem di negara ini.
Ketika mana penerbit sanggup membayar upah cetak secara penuh, seringkali hak royalti penulis tidak dilunas dengan jujur.
Perjanjian tidak dipatuhi. Apabila penulis tidak memperoleh bayaran, mereka menjadi serik untuk menulis.
Sememangnya, penulis perlu suatu badan yang dapat membela mereka apabila berdepan dengan penerbit.
Persatuan penulis wajar aktif membela anggotanya dan bukan pula hanya dengan mengadakan acara seperti membaca puisi atau turut juga menjadi penerbit.
Hubungan antara penjual buku, termasuk kedai-kedai buku juga kurang beres di negara ini.
Sudahlah negara ini tidak mempunyai banyak kedai buku yang boleh memudahkan para pembaca memperoleh buku baru, para penerbit pula tidak boleh mengharapkan mereka.
Saya menyaksikan bagaimana sukarnya untuk mendapatkan bayaran daripada penjual dan kedai bagi buku yang terjual.
Dengan bayaran yang tertangguh dan tidak diperoleh ini menyukarkan para penerbit untuk memelihara pusingan modal.
Antara sebab mengapa kedai buku tidak dapat diwujudkan di negara ini ialah kadar sewa ruang kedai yang tinggi dan tidak mampu dijangkau oleh pekedai-pekedai buku kecil.
Ada satu masa dahulu, umpamanya di Pulau Pinang, kawalan sewa bangunan lama membolehkan pengusaha kedai-kedai kecil dapat menjual barang-barang termasuk buku.
Tetapi kini pengguna dirasakan lebih suka pergi ke kedai buku mega yang terdapat di kompleks membeli belah besar seperti di Kuala Lumpur.
Tarikan kedai buku mega ini adalah ia bukan saja menjual buku tetapi menyediakan kafe dan tempat para pembaca beristirehat.
Ia menawarkan suatu gaya hidup menarik. Tentunya mereka lebih banyak menjual buku import yang berharga mahal dan berasa di luar jangkauan kebanyakan pengguna negara ini.
Bagi industri buku, mereka kemudian mengemukakan cara baru supaya penerbit tidak bergantung pada jualan buku semata-nata.
Mereka mencadangkan supaya penerbit menjual hak cipta kepada penerbit antarabangsa.
Maka dengan bantuan kerajaan, penerbit-penerbit ini pergilah ke Pesta Buku Antarabangsa Frankfurt di Jerman, pusat jual beli hak cipta dunia.
Oleh kerana buku-buku negara ini bukanlah begitu bermutu tinggi, maka hasilnya sudah dapat dijangka.
Apabila datangnya internet dan teknologi maklumat pada tahun 2000-an dan 2010-an, peserta industri buku melihatnya sebagai peluang bagi penetbit buku untuk memasarkan bukunya secara dalam talian, iaitu tidak nemerlukan penjual buku dan kedai buku.
Tetapi ia kurang sambutan kerana sememangnta pembaca dan pembeli buku di negara ini tidak ramai.
Ketika mula buku elektronik atau e-book mula diperkenalkan, ada penerbit yang melihatnya sebagai cara untuk menjimatkan kos dengan tidak perlu mencetak buku di atas kertas.
Dengan hanya menjual e-book, mereka dapat meraih keuntungan.
Walaupun generasi sekarang lebih selesa dengan gajet tetapi dalam internet terdapat beribu-ribu e-book yang boleh dimuat turun secara percuma hinggakan ia menjadi ia kurang bernilai.
Akhirnya para penerbit menjual buku fizikal yang dikepilkan (bundle) dengan e-book.
Bagi peminat buku, e-book bukan buku sebenar.
Maka kini buku fizikal dan e-book nempunyai peranan masing-masing dalam masyarakat.
Akhirnya buku fizikal tetap mampu mendatangkan keuntungan kepada penerbit dan memuaskan hati pembaca.
Dalam PBAKL kali ini, pemain-pemain industri membincangkan tentang konsep "content" atau kandungan.
Maknanya apa yang wajar dijual bukanlah buku fizikal, e-book atau hakciptanya tetapi isinya.
Ia dikerat-kerat dan  boleh dijual dalam pelbagai platform media sosial untuk ditularkan.
Dari situ diharapkan penerbit dapat meraih keuntungan. Sememangnya generasi sekarang tidak seperti dahulu.
Mereka banyak menghabiskan masa dengan "content" gajet mereka, lebih daripada untuk membaca buku.
Tetapi ada sebilangan generasi baru yang tetap meminati dan membeli buku.
Buku fizikal masih menjadi tarikan dan penerbit pula mampu meraih keuntungan daripadanya.
Pembeli-pembeli buku inilah yang tetap berbondong-bondong datang ke PBAKL.
Bagi mereka; buku tetap sesuatu yang mendatangkan keseronokan dalam hidup.
Ia merupakan wadah yang mesra pengguna bagi menyampaikan ilmu pengetahuan, memberikan inspirasi dan menghiburkan pembaca.
Ia juga adalah khazanah rakyat dan negara. Di samping itu, ia dapat menyara hidup penulis, pengarang, penerbit, pencetak dan penjual buku.


Bodoh, banjir bodoh

Sudah ramai yang mati. Terkorban kerana banjir.Apabila berlaku bencana alam, seperti banjir, kita akan kembali kepada beberapa sebab-musabab.Rakyat Malaysia tidaklah terlalu bodoh.Kita misalnya, seperti anak-anak di sekolah menengah pasti cukup tahu yang negara ini berada di kawasan beriklim tropika dan tidak dapat dielakkan menerima curahan hujan yang banyak.Secara mudahnya, purata hujan tahunan bagi Semenanjung Malaysia ialah sekitar 2,500 mm manakala bagi Sabah dan Sarawak lebih kurang 3,500 mm.Kita misalnya, seperti anak-anak di sekolah menengah pasti cukup tahu, terdapat juga keadaan di mana hujan mencurah luar biasa pada ketika yang tidak dapat ditebak sehingga mengakibatkan banjir atau bah besar.Tidaklah terlalu sulit untuk kita memahami yang negara ini juga terbangun oleh selirat sungai yang memerlukan layanan.Dalam banyak keadaan apabila air sungai sedia ada tidak dapat mengalir terus ke laut lantas bertembung dengan air pasang tinggi, bah besar akan turut berlaku.Kita misalnya, seperti anak-anak di sekolah menengah pasti cukup tahu Melaka, Pulau Pinang, dan Kelang sering berdepan dengan gejala ini.Sudah ramai yang mati, terkorban kerana banjir. Salah satu puncanya ialah kerana pembangunan yang semberono.Rakyat Malaysia tidaklah terlalu bodoh. Kita misalnya cukup tahu yang negara ini berdepan dengan pembukaan tanah yang tidak terkawal.Kita misalnya cukup tahu yang negara ini berdepan dengan pembalakan.Kita misalnya, seperti anak-anak di sekolah menengah pasti cukup belajar ilmu alam dan mengetahui yang saat resapan air ke tanah berkurangan, maka air larian terus ke sungai dengan cepat.Setiap kepesatan pembangunan antara sifar ke 40 peratus, ia akan mengakibatkan kadar alir itu bertambah 190 peratus selain kelajuan bertambah dua kali ganda.Kita misalnya, seperti anak-anak di sekolah menengah pasti cukup arif bahawa untuk setiap kadar hakisan yang meningkat, maka akan ada peningkatan kelodak di dalam sungai.Untuk setiap lapis kelodak yang berlapis ia membawa kepada sungai yang cetek dan tiap batang sungai yang cetek akan mempunyai kemampuan yang lebih rendah untuk menampung air yang kian bertambah.Untuk air yang kian bertambah, sungai akan melimpah ke tebing.Kita misalnya, seperti anak-anak di sekolah menengah pasti cukup tahu hujan yang mencurah akan mendorong air bergenangan, lantas sempadan tebing akan berbaur dengan permukaan jalanan, melimpah ke kawasan kediaman, dan menenggelamkan seisi kampung, kejiranan, taman perumahan; hatta sebuah bandar.Sebuah bandar raya justeru memerlukan infrastruktur saliran yang mencukupi.Oleh pembangunan yang tidak diwaspadai, infrastruktur yang tidak mencukupi akan menyebabkan banjir kerap berlaku.Kita misalnya, seperti anak-anak di sekolah menengah pasti cukup tahu oleh setiap aliran sungai yang terhalang dek pelbagai pembinaan, oleh pembuangan sampah sarap tanpa aturan dan disiplin, oleh pembangunan di kawasan yang dikenal sebagai dataran banjir, oleh kegagalan sistem perparitan yang tidak dirapikan; maka rakyat Malaysia yang terlalu bodoh mengatasi mereka yang tidak terlalu bodoh, dan semua faktor itu bergumpal menjadi bencana.Maka oktober 2021 lalu di kala, Ahli Dewan Undangan Negeri (Adun) Kota Kemuning V Ganabatirau, mengamuk kepada kakitangan Jabatan Pengairan dan Saliran (JPS) ekoran tinjauan dan pemantauan banjir di Taman Sri Muda, Rakyat Malaysia yang terlalu bodoh mengatasi mereka yang tidak terlalu bodoh.Kita seperti anak-anak di sekolah menengah pasti cukup tahu Ganabatirau yang juga pengerusi jawatankuasa tetap pemberdayaan dan pembangunan sosio ekonomi dan kerajaan prihatin Selangor, sudah meruok dan penat sehingga aduan demi aduan penduduk berhubung masalah banjir di beberapa lokasi di kawasan itu menimbulkan ketegangan.Jika pam air dibaiki lama dahulu, maka kita tidak akan dikejutkan dengan tragedi di Sri Muda.Maka kerja menebuk benteng di Taman Sri Muda, Shah Alam untuk mengalirkan air ke Sungai Klang (baru bermula setelah kematian) dikira amat terlambat.Jerkah dan teriak agar sesuatu dilakukan sepatutnya lunas banyak bulan lalu, tetapi kini kelewatan segelintir yang bodoh mengatasi ramainya yang tidak berapa bodoh meragut nyawa.Penebukan benteng itu terlalu lewat.Nyawa sudah melayang. Nyawa ini melayang kerana kita membiarkan kebodohan mengatasi.Kita seperti anak-anak di sekolah menengah pasti cukup tahu bahawa alam memberi petanda banyak bulan lalu.Kerap terjadi kawasan perumahan Sri Muda ini dinaiki air hingga ke paras pinggang ekoran masalah perparitan, dan minggu ini pelbagai faktor ikut menggumpal sama.Kita rakyat Malaysia tidak terlalu bodoh.Pun, kadang-kala ada rakyat Malaysia yang bodoh akan mengatasi ramainya rakyat Malaysia yang tidak terlalu bodoh.Lantas setiap pesan alam diabaikan. Sudah ramai yang mati. Terlalu malang.Mereka terkorban kerana banjir.Apabila berlaku bencana alam, seperti banjir, kita akan kembali kepada beberapa sebab-musabab.Sebab-musabab itu sudah saya nyatakan di atas, akan tetapi kadang-kala sebab yang paling utama hanyalah satu, iaitu kerana ada rakyat Malaysia yang bodoh mengatasi ramainya rakyat Malaysia yang tidak terlalu bodoh.Sebenarnya banjir berlaku kerana ada ramai yang bodoh mengatasi yang tidak berapa bodoh.Atau lebih dahsyat, kita yang tidak berapa bodoh memilih yang bodoh untuk menyelesaikan masalah kebodohan kita.Sebagai contoh, kita memilih pemimpin bodoh.Kematian yang banyak ekoran banjir tahun 2021 itu berlaku kerana kebodohan sebahagian besar kita.Bencana ini boleh diatasi.Kita misalnya, seperti anak-anak di sekolah menengah pasti cukup tahu kita hanya perlu berhenti menjadi bodoh, atau berhenti mengambil yang bodoh memimpin kita yang tidak berapa bodoh.


Tidak ramai keluar mengundi jika PRU15 diadakan secara tergesa-gesa, kata penganalisis

Peratusan keluar mengundi pada Pilihan Raya Umum ke-15 (PRU15) dijangka rendah sekiranya ia diadakan dalam masa terdekat dan secara tergesa-gesa, kata beberapa penganalisis.Mereka berkata, beberapa pilihan raya kecil (PRN) yang diadakan seperti di Melaka dan Johor dipengaruhi pandemik Covid-19 dan dilihat menjadi faktor utama ramai pengundi terutamanya yang berada di luar kawasan enggan melaksanakan tanggungjawab mereka.Malah, penganalisis juga berpandangan rakyat enggan keluar mengundi kerana meluat dengan kerenah ahli politik yang sentiasa sibuk berebut kuasa dan jawatan tetapi mengabaikan nasib orang ramai yang sedang menghadapi pelbagai musibah termasuk banjir.Azmil Mohd Tayeb, dari USM berkata perkara itu tidak terlalu membimbangkan kerana pelaksanaan PRN dan pilihan raya kecil (PRK) terutamanya sekiranya ia dibuat secara mendadak memang akan mempunyai peratusan pengundi lebih rendah berbanding PRU.Namun begitu, beliau menyarankan supaya kerajaan dan parti politik tidak memandang remeh isu ini dan perlu tingkatkan usaha menaikkan kadar peratusan mengundi pada masa hadapan.“Situasi pandemik yang membuatkan ramai tidak mahu mengambil risiko jangkitan, malah pengundi juga berasa muak dengan ahli dan parti politik yang dilihat cuma merebutkan kuasa,” katanya kepada MalaysiaNow.“Selain itu, terdapat juga kesulitan dan kekurangan motivasi pengundi luar untuk pulang mengundi.“Ini ditambah juga dengan naratif kempen yang tidak berkesan disampaikan kebanyakan parti politik.PRN Johor menyaksikan peratusan mengundi rendah iaitu 54.92% daripada 2,597,742 pengundi yang layak mengundi, sekali gus menunjukkan hampir 45% pengundi Johor tidak keluar mengundi.PRN Melaka pula menyaksikan peratusan mengundi 65.85%.Kedua-dua PRN tersebut tidak mencecah sasaran SPR sebanyak 70% keluar mengundi.Sementara itu, penganalisis politik Institut Hal Ehwal Antarabangsa Singapura, Oh Ei Sun, menyifatkan peratusan mengundi rendah sebagai kebimbangan besar terhadap sebuah negara demokrasi apabila penyertaan pengundi adalah kunci utama terhadap amalan demokrasi sihat.Oh bagaimanapun menegaskan keputusan tidak mengundi juga merupakan hak pengundi di mana mereka ingin meluahkan rasa tidak puas hati terhadap situasi politik semasa negara.“Ramai yang tidak turun mengundi kemungkinan daripada penyokong Pakatan Harapan (PH) atau pro-pembangkang kerana kecewa dengan Langkah Sheraton yang tumbangkan kerajaan reformasi yang diundi mereka.“Mereka berasa hilang harapan untuk mengembalikan kerajaan itu, contohnya apabila kerajaan Perikatan Nasional (PN) ditumbangkan tahun lalu, mereka mula berasa undi sebagai usaha sia-sia,” katanya.Tindakan PH menolak tawaran perjanjian persefahaman (MoU) oleh Muhyiddin Yassin menyebabkan jawatan perdana menteri kembali kepada Umno.PH bagaimanapun menandatangani MoU bersama Ismail Sabri Yaakob dari Umno yang menjadi perdana menteri selepas Muhyiddin meletakkan jawatan akibat hilang sokongan.Tambah Oh, golongan ini juga berkemungkinan bertambah kecewa apabila PH menandatangani MoU menyokong kerajaan semasa yang disifatkan sebagai regresif.“Walaupun mereka berat hati untuk keluar mengundi kerana dianggap sebagai pengundi PH yang ‘terabai’, mereka juga tidak akan mengundi Barisan Nasional (BN) atau PN, justeru kumpulan ini lebih rela duduk di rumah,” katanya.Bagi James Chin dari University of Tasmania, Australia sekiranya PRU15 diadakan pada tahun hadapan, ada kemungkinan jumlah pengundi akan kembali meningkat memandangkan impak penularan Covid-19 dijangka akan berkurang pada hujung tahun ini.“Kita perlu perhatikan juga perkembangan jangkitan Covid-19 di Malaysia sebab ia akan memberi kesan terhadap suasana PRU15 akan datang,” katanya dan menambah jumlah peratusan rendah bukan satu kebimbangan kerana angka itu akan sentiasa berubah setiap pilihan raya.“Covid-19 bukan sahaja mengubah karakter pilihan raya tetapi juga cara parti politik dalam negara berkempen.”


Penggunaan virus tak aktif dalam vaksin Covid-19 lebih selamat, kata pakar

Penggunaan virus tidak aktif dalam vaksin Covid-19 dilihat lebih meyakinkan dan selamat dalam usaha memerangi pandemik terburuk yang pernah direkodkan sejarah dunia.Presiden Persatuan Pakar Perubatan Kesihatan Awam Malaysia, Dr Zainal Ariffin Omar berkata penggunaan vaksin virus tidak aktif ini telah terbukti teknologinya sejak 40 tahun lepas.“Vaksin virus tidak aktif dibangunkan menggunakan virus aktif yang lemah untuk merangsang tubuh badan menghasilkan tindak balas imun yang lebih baik.“Jika kita melihat penyakit seperti polio, influenza dan rabies…. kesemua wabak ini dikawal penularannya menggunakan vaksin virus tidak aktif. Jadi saya yakin vaksin ini sesuai digunakan secara meluas dalam memastikan rantaian Covid-19 berjaya diputuskan,” katanya kepada Bernama, hari ini.Rabu lepas, Malaysia telah memulakan kajian klinikal fasa 3 vaksin Covid-19 menggunakan platform vaksin virus tidak aktif atau antigen SARS-CoV-2 di sembilan hospital dengan melibatkan 3,000 sukarelawan.Kajian klinikal itu ditaja Institut Biologi Perubatan Akademik Sains Perubatan China (IMBCAMS) dengan objektif untuk menilai keselamatan dan keberkesanan vaksin terhadap jangkitan Covid-19.Dengan merujuk kepada CoronaVac, yakni vaksin virus tidak aktif keluaran syarikat farmaseutikal China, Sinovac Lifesciences Co Ltd sebagai contoh, Zainal Ariffin berkata vaksin berkenaan lebih mudah untuk diedarkan ke seluruh negara termasuk kawasan pendalaman kerana kaedah penyimpanan yang minimum.“Suhu yang diperlukan untuk vaksin ini adalah antara 2-8 darjah Celsius, iaitu suhu peralatan penyimpanan yang biasa terdapat di hospital dan klinik kerajaan. Ini secara tidak langsung akan memudah dan mempercepat proses pengedaran vaksin ke seluruh negara,” katanya.Selasa lepas, Pharmaniaga Bhd telah memeterai satu perjanjian dengan Kementerian Kesihatan bagi membekalkan 12 juta dos vaksin CoronaVac selepas bekalan pertama tiba pada bulan hadapan.Vaksin itu akan tersedia kepada rakyat Malaysia pada akhir bulan Mac atau awal April.CoronaVac telah didaftarkan dan diluluskan untuk kegunaan semasa kecemasan di China, Chile, Brazil, Indonesia dan Turki.Presiden Turki Recep Tayyip Erdogan dan Presiden Indonesia Joko Widodo juga telah mengambil vaksin itu.


Polis ikut undang-undang tahan dua pelajar tak puas hati kertas soalan SPM

Polis Diraja Malaysia mengesahkan tindakan menahan dua pelajar yang tidak berpuas hati dengan soalan peperiksaan Sijil Pelajaran Malaysia adalah mengikut peruntukan undang-undang.
Ketua Polis Daerah Hulu Selangor Superintenden Suffian Abdullah berkata kedua-dua pelajar berusia 18 tahun itu direman selama dua hari bagi menjalankan siasatan mengikut Seksyen 14 Akta Kesalahan Kecil 1995 dan Seksyen 233 Akta Komunikasi dan Multimedia 1998.
“Tahanan reman selama dua hari terhadap dua pelajar ini dibuat bagi merakam keterangan dengan lebih teliti dan menyemak fakta daripada pihak berkaitan termasuk isi kandungan telefon bimbit serta mendapatkan laporan disiplin daripada pihak sekolah.
“Walaupun mendapat perintah tahanan reman selama dua hari namun setelah berpuas hati dengan siasatan yang dibuat, kedua-dua pelajar dibebaskan hari ini (26 Februari) pada 11 pagi dengan jaminan polis,” menurutnya dalam kenyataan semalam.
Suffian mengeluarkan kenyataan itu selepas kumpulan peguam Lawyers Of Liberty mengecam tindakan polis menahan kedua-dua pelajar pada Jumaat lepas.
Beliau berkata kertas siasatan akan dilengkapkan dan dirujuk kepada Timbalan Pendakwa Raya Selangor untuk nasihat serta pandangan.
Semalam, media melaporkan polis menahan dua remaja selepas menerima laporan daripada guru wanita berusia 53 tahun pada 10.53 pagi Jumaat berhubung video tular memaparkan seorang pelajar lelaki memakai seragam sekolah yang tidak berpuas hati dengan kertas soalan bagi mata pelajaran Sejarah.


Terkini: Malaysia menantikan PM baru

Ketika waktu makin suntuk menuju saat akhir ditetapkan Istana Negara, warga Malaysia sedang menantikan siapakah yang bakal membentuk kerajaan: Calon Pakatan Harapan (PH) Anwar Ibrahim atau pemimpin Perikatan Nasional (PN) Muhyiddin Yassin, di mana kedua-dua gabungan itu memenangi kerusi terbanyak dalam pilihan raya umum Sabtu lalu.
Parti-parti politik yang saling bersaing sebelum ini kini dalam usaha rundingan untuk mendapatkan angka majoriti bagi membentuk kerajaan.


Perkeso gantung RM423 juta bayaran dana insentif PenjanaKerjaya

Pertubuhan Keselamatan Sosial (Perkeso) telah menggantung bayaran Program Insentif Pengambilan Pekerja (PenjanaKerjaya) sebanyak RM423 juta susulan terdapat penyelewengan dan tuntutan palsu membabitkan pihak majikan dan penyedia latihan.
Ketua Eksekutif Perkeso Mohammed Azman Aziz Mohammed berkata tindakan penggantungan bayaran dibuat berdasarkan analisis data dan pemantauan berterusan oleh Bahagian AntiFraud, Etika & Integriti (AEFI) agensi itu.
Katanya siasatan berhubung kes tuntutan palsu PenjanaKerjaya itu dibuat melalui Ops Hire, yang dilaksanakan secara bersepadu bersama Suruhanjaya Pencegahan Rasuah Malaysia (SPRM) bermula Rabu lepas, setelah pemantauan dan risikan sejak Mei mendapati ada majikan mengemukakan tuntutan palsu dan menyeleweng dana PenjanaKerjaya.
“Perkeso amat menekankan nilai integriti, kejujuran dan amanah dalam pengagihan bantuan kewangan kerajaan kerana ia melibatkan dana awam.
"Perkeso mengingatkan para majikan supaya jujur dan dan berintegriti dalam mengemukakan permohonan untuk apa-apa program bantuan kerajaan termasuk PenjanaKerjaya yang dilaksanakan oleh agensi ini," katanya dalam kenyataan hari ini.
Azman berkata majikan yang telah menyalah guna dana program berkenaan atau telah mengemukakan permohonan tanpa mengikut syarat yang ditetapkan, diminta membuat bayaran balik secara sukarela atau berhubung dengan pihaknya sebelum sebarang tindakan diambil.
"Perkeso memandang serius isu penyelewengan ini kerana bantuan kewangan kerajaan bertujuan untuk meringankan beban pihak yang layak serta benar-benar memerlukan, mengikut syarat dan kaedah yang ditetapkan," katanya.
Beliau turut memaklumkan Perkeso telah membuat bayaran sebanyak RM2.34 bilion kepada 45,379 majikan bagi menempatkan 327,789 pencari kerja ke dalam pekerjaan melalui PenjanaKerjaya sehingga kini.


KKM lapor polis berhubung kumpulan antivaksin sebar berita palsu

Kementerian kesihatan telah membuat beberapa laporan polis terhadap kumpulan antivaksin yang menyebarkan maklumat palsu sehingga mengancam kesihatan awam.Menterinya Khairy Jamaluddin menerusi ciapan di Twitter rasmi beliau berharap, tindakan susulan termasuk siasatan dan pendakwaan dapat disegerakan.“Kumpulan ini (antivaksin) terus menyebarkan berita palsu, mengancam kesihatan awam dan menjengkelkan,” kata Khairy sambil menyertakan pautan Twitter seorang pengamal perubatan Dr Sakinah Sulong.Dr Sakinah dalam Twitter tersebut menulis : “Am I the only one yang rasa antivaccine group kat Malaysia ni kebal-sekebalnya?”.Beliau turut melampirkan tangkap layar aplikasi Telegram yang didakwa sebagai kumpulan antivaksin.Dalam satu lagi ciapan, Khairy memaklumkan sehingga semalam sejumlah 5,410 dos penggalak telah diberikan, terutamanya kepada petugas perubatan barisan hadapan.“Warga emas akan mula menerima dos penggalak mereka di klinik GP (pengamal perubatan) tidak lama lagi,” katanya.Pada Rabu Khairy berkata kementeriannya akan mula memberikan dos penggalak vaksin Covid-19 kepada warga emas berusia 60 tahun dan ke atas barisan hadapan yang telah melengkapkan vaksinasi mereka sekurang-kurangnya enam bulan lepas.Individu yang layak akan dimaklumkan menerusi aplikasi MySejahtera, sementara kepada mereka yang tidak mempunyai MySejahtera, pengumuman akan dibuat menerusi sistem pesanan ringkas (SMS) atau panggilan telefon daripada pusat vaksinasi.Pemberian dos penggalak akan dijalankan secara sukarela dan ia percuma di bawah Program Imuniasasi Covid-19 Kebangsaan (PICK) bagi memastikan tempoh perlindungan yang optimum kepada penerimanya di Malaysia.


Pakar desak beri laluan kepada murid protes gangguan seksual

Beberapa pakar menggesa platform yang sesuai untuk murid disediakan supaya mereka dapat menyatakan pandangan ketika beberapa organisasi belia mengatur “National School Walkout Day” sebagai reaksi terhadap masalah gangguan seksual di sekolah.Langkah menganjurkan program tersebut mencetuskan kritikan daripada beberapa pihak yang berkata ia menggalakkan ponteng sekolah dalam kalangan murid.Bagaimanapun, pakar yang dihubungi MalaysiaNow berkata para murid mengambil langkah melakukan protes tidak konvensional kerana tidak dipandang serius ketika melakukannya di saluran yang betul.Ahli sosiologi, Syarifah Fatimah Al Zahrah Al Attas dari Universiti Islam Antarabangsa Malaysia berkata tanggungjawab untuk menyatakan bantahan terhadap gangguan seksual di sekolah tidak seharusnya dilakukan oleh murid sahaja kerana mereka berada di posisi kecil dalam hirarki.Sebaliknya, Syarifah berkata guru dan ibu bapalah yang seharusnya memberi ruang untuk murid menyuarakan pandangan dan bantahan.“Jika anda rasa tidak hadir atau keluar dari sekolah bukan cara yang tepat untuk memprotes, apakah alternatif yang anda berikan kepada mereka?“Sekiranya kita tidak mahu mereka memprotes, berikan beberapa pilihan supaya suara mereka didengar dan tindakan yang tepat dapat diambil,” katanya.Bagaimanapun, menurut Syarifah, orang dewasa adalah golongan yang bertanggungjawab dalam memastikan sekolah menjadi tempat selamat untuk murid.Beliau menambah pihak berkuasa sekolah tidak boleh bersikap defensif apabila masalah seperti ini dibangkitkan murid kerana ia hanya akan menghantar mesej masalah ini perlu disembunyikan dan bukannya ditangani segera.“Sekiranya anak-anak diganggu secara seksual, jika kita tidak anggap serius maka kita sebenarnya tidak melakukan tanggungjawab melindungi mereka.“Satu kes itu pun sebetulnya sudah terlalu banyak,” katanya.Pengarah Program di Pusat Wanita untuk Perubahan (WCC) Karen Lai berkata murid mesti terus bersuara walaupun suara mereka tidak diakui.Beliau berkata membungkam suara mangsa sering menjadi taktik digunakan untuk mengelakkan isu ini dibahas lebih lanjut.Akhirnya, tidak ada sebarang tindakan yang wajar diambil terhadap si pelaku.Beliau turut menambah pihak guru juga harus bersuara untuk keselamatan murid mereka.“Guru perlu berani untuk bersuara,” katanya.“Kita adalah pendidik yang bertanggungjawab membentuk minda anak muda dan pandangan mereka.“Sekiranya kita tidak bersuara untuk murid, ia akan berikan mesej buruk bahawa mangsa perlu dipersalahkan dan status quo tetap dipertahankan walaupun terdapat kenyataan yang menyinggung perasaan.“Kita berhak untuk marah,” tambahnya.“National School Walkout Day” adalah sebuah gerakan yang menggesa murid dan guru di seluruh negara untuk tidak menghadirkan diri di sekolah atau sesi kelas.Shreya Menon Krisnan dan Adillah Zaki, dua belia yang bersama menganjurkan gerakan itu, berkata mereka melakukan usaha tersebut demi menunjukkan solidariti kepada mangsa.Menurut Shreya, protes itu adalah bagi mendesak perubahan segera dilaksanakan dalam sistem sekolah, sehingga pelaku diambil tindakan dan mangsa tidak didiamkan.“Saya rasa kita perlu sedar, murid-murid ini sudah pun menggunakan saluran yang betul.“Sekiranya anda teliti apa yang berlaku, anda mungkin menyedari sistem yang wujud melindungi salah laku penyerang ini.”Beliau turut berkata protes itu juga dianjurkan adalah bagi menjadikan mereka yang berada dalam sistem pendidikan mendengar aduan mangsa dan sedar kesalahan yang berlaku tidak boleh dibiarkan atau diabaikan tanpa apa-apa tindakan.Sementara itu, Adillah berkata saluran yang betul sering disalahgunakan, menyebabkan kuranganya tindakan diambil terhadap pelaku.“Secara peribadi, saya percaya kaedah protes itu penting kerana ia perlu selamat bagi para peserta, terutama jika melibatkan anak-anak dan ia berlaku semasa pandemik melanda.“Inilah sebabnya mengapa ‘National School Walkout Day’ berulang kali menekankan keselamatan anak termasuk kesejahteraan emosi dan mental mereka.“Yang salah dalam mengadakan protes, menurut saya, ialah menjadi cuai sehingga membahayakan peserta.”


Kajian kerajaan dapati Sinovac sangat berkesan untuk perlindungan daripada penyakit serius

Satu kajian kerajaan menunjukkan Vaksin Sinovac sangat berkesan untuk pertahanan tubuh daripada penyakit serius walaupun vaksin Pfizer-BioNTech dan AstraZeneca menunjukkan kadar perlindungan yang lebih baik.Data terbaru itu adalah satu pemangkin kepada firma dari China itu selepas ia menjadi subjek siasatan berhubung keberkesanannya selepas beberapa laporan mengatakan wujud jangkitan melibatkan petugas penjagaan kesihatan yang lengkap divaksinasi dengan Sinovac di Indonesia dan Thailand.Kajian yang dijalankan kerajaan tersebut mendapati 0.011% dari 7.2 juta penerima vaksin Sinovac yang memerlukan rawatan di unit rawatan rapi (ICU) akibat jangkitan Covid-19, kata pegawai kesihatan kepada pemberita pada Khamis.Sebaliknya, 0.002% dari 6.5 juta penerima vaksin Pfizer-BioNTech memerlukan rawatan di ICU bagi jangkitan Covid-19, dan 0.001% dari 744,958 penerima AstraZeneca perlu menerima rawatan sama.Pengarah Institut Penyelidikan Klinikal (ICR) Kalaiarasu Peariasamy yang mengetuai kajian tersebut bersama Pasukan Petugas Khas Imunisasi Covid-19 (CITF) berkata vaksinasi tanpa mengira jenama telah mengurangkan risiko kemasukan pesakit ke ICU dengan peratusan 83% selain turut mengurangkan risiko kematian sebanyak 88% berdasarkan kajian lebih kecil melibatkan 1.26 juta orang.“Kadar kemasukan ke ICU adalah sangat kurang,” katanya sambil menambah kemasukan pesakit yang telah menerima vaksin lengkap ke dalam ICU hanya sekitar 0.0066%.Kadar kematian mereka yang telah menerima vaksin lengkap juga turut mencatat peratusan rendah dengan catatan 0.01% dan majoriti daripada mereka sama ada berusia di atas 60 tahun atau memiliki komorbiditi.Wujud juga perbezaan dalam demografi penerima ketiga-tiga vaksin tersebut dan ia boleh menghasilkan keputusan-keputusan berbeza, kata Peariasamy.Kebanyakan penerima vaksin AstraZeneca adalah daripada mereka yang berada dalam golongan “usia pertengahan dewasa”, sementara Pfizer dan Sinovac kebanyakannya diterima “populasi yang lebih terdedah dengan jangkitan tersebut,” katanya.Penerima AstraZeneca turut berada dalam kelompok kecil kajian tersebut yang melibatkan sekitar 14.5 juta orang yang lengkap vaksinasi dan menerimanya lebih dari lima bulan lalu sejak 1 April.Pada Julai lalu, Putrajaya berkata ia akan menghentikan pemberian vaksin Sinovac selepas bekalan jenama itu tamat berikutan bekalan bagi vaksin lain telah mencukup bagi program vaksinasi kebangsaannya.Vaksin Sinovac telah digunakan secara meluas di beberapa negara termasuk China, Indonesia, Thailand dan Brazil.Syarikat itu juga berkata setakat bulan ini ia telah membekalkan 1.8 bilion dos secara domestik dan ke luar negara.Malaysia telah menyaksikan 58.7% dari 32 juta populasinya lengkap vaksinasi dan 68.8% daripada jumlah itu sekurang-kurangnya telah menerima satu dos suntikan.


Hasil rundingan pembelian Mysejahtera antara tumpuan Dewan Rakyat hari ini

Perkembangan mengenai perincian hasil rundingan Kementerian Kesihatan (KKM) dengan Syarikat MySJ Sdn Bhd untuk membeli aplikasi MySejahtera antara dibangkitkan pada persidangan Dewan Rakyat di Kuala Lumpur, hari ini.
Menurut Aturan Urusan Mesyuarat di laman rasmi Parlimen, soalan itu dikemukakan Kelvin Yii Lee Wuen (PH-Bandar Kuching) kepada menteri kesihatan pada sesi Pertanyaan Bagi Jawab Lisan dan beliau juga ingin tahu pelan KKM untuk mengoptimumkan penggunaan aplikasi itu.
Turut dibangkitkan adalah persoalan daripada Sh Mohmed Puzi Sh Ali (BN-Pekan) kepada menteri dalam negeri mengenai langkah penyelesaian proaktif dan progresif dalam mengatasi isu kesesakan yang serius bagi urusan pasport di Jabatan Imigresen Malaysia.
Sh Mohmed ingin tahu sama ada kementerian berkenaan mempunyai cadangan untuk mengembalikan semula proses permohonan pasport secara walk-in (tanpa janji temu) di pejabat imigresen berbanding permohonan menerusi dalam talian dan menghapuskan sistem kuota harian bagi permohonan pasport.
Selain itu, Azli Yusof (PH-Shah Alam) pula meminta menteri sumber manusia menyatakan inisiatif kerajaan membantu pekerja ekonomi gig, selain cabaran dihadapi untuk memberi atau mewajibkan jaminan perlindungan insurans bagi sektor itu.
Selesai sesi soal jawab itu, perbahasan bagi Rang Undang-Undang Perbekalan 2023 juga dijadualkan akan berlangsung hari ini.
Jumaat lepas, Perdana Menteri Anwar Ibrahim membentangkan Belanjawan 2023 yang memperuntukkan sejumlah RM388.1 bilion, dengan RM289.1 bilion untuk belanja mengurus, RM99 bilion belanja pembangunan termasuk RM2 bilion simpanan luar jangka.


Kes baru lepasi 1,800 jangkitan, 5 lagi terkorban

1,847 kes baru Covid-19 direkodkan semalam menjadikan jumlah keseluruhan sebanyak 4,806,964 kes.
Sebanyak 2,148 pesakit turut dilaporkan sembuh, menjadikan jumlah keseluruhan kes sembuh sebanyak 4,744,636.
Ketika ini, 26,033 kes aktif direkodkan, dengan 24,752  atau 95.1% daripadanya sedang menjalani kuarantin kendiri.
Dalam pada itu, s10 (0.0%)  kes kini berada di pusat kuarantin sementara 1,204 (4.6%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 67 kes dan 45 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 60.6%, dengan kes Covid-19 merangkumi 18.3%.
Lima lagi kematian termasuk satu kes kematian sebelum tiba di hospital dilaporkan menjadikan kes keseluruhan sebanyak 36,285 orang.


Krisis politik di Perak selesai, kata Faizal Azumu

Bekas menteri besar Perak, Ahmad Faizal Azumu, memberitahu Dewan Rakyat krisis politik di negeri itu sudah selesai dan kesepakatan dicapai antara parti Perikatan Nasional (PN), PAS, Bersatu, dan Umno.Ahli Parlimen Tambun itu berkata pertemuan enam mata melibatkan Presiden Umno, Ahmad Zahid Hamidi, Presiden Bersatu, Muhyiddin Yassin dan Presiden PAS, Abdul Hadi Awang di Parlimen hari ini berjaya mencapai kepada satu penyelesaian yang aman dan damai.“Setelah dirujuk oleh YB Bagan Datuk (Zahid) dan juga YB Marang (Hadi) saya mendapat tahu masalah di Perak sudah selesai,” katanya, disambut sorakan di Dewan Rakyat.Faizal mengumumkan perkembangan itu ketika diapit Zahid dan Hadi di kiri, kanan beliau.Timbalan presiden Bersatu itu menarik perhatian Dewan Rakyat berkenaan krisis di Perak sebelum membahaskan isu Penggerak Komuniti Tempatan RM8.6 juta dalam peruntukan Belanjawan 2021 bagi Kementerian Perumahan dan Kerajaan Tempatan (KPKT) yang mahu dipotong seperti yang diusulkan oleh blok pembangkang.Difahamkan pertemuan tiga ketua parti itu membincangkan situasi politik di Perak termasuk pelantikan menteri besar baru daripada Umno.Pada Isnin, Mesyuarat Majlis Kerja Tertinggi (MKT) Umno memutuskan kerajaan PN Perak melibatkan Adun daripada Umno, PAS dan Bersatu perlu terus dipertahankan.Mesyuarat parti itu juga bersetuju sebulat suara untuk mencalonkan Pengerusi Badan Perhubungan Umno Perak, Saarani Mohamad sebagai MB Perak yang baru bagi menggantikan Faizal.


KKM cadang bersemuka dengan kumpulan antivaksin

Kementerian kesihatan (KKM) bercadang untuk bersemuka dengan kumpulan antivaksin bagi memberi fakta dan penerangan berhubung vaksin Covid-19 berdasarkan kajian klinikal yang sahih, Dewan Negara diberitahu hari ini.Timbalan Menteri Kesihatan Dr Noor Azmi Ghazali berkata beliau boleh mengatur perjumpaan itu dengan melibatkan Menteri Kesihatan Khairy Jamaluddin.Azmi berpendapat kumpulan terbabit perlu diberi penerangan yang sebetulnya berhubung vaksin Covid-19 kerana KKM tidak membuat sebarang keputusan secara semberono, malah berdasarkan kajian dalam dan luar negara.Beliau berkata KKM sebelum ini sudah menyatakan bahawa vaksin Covid-19 bukanlah penyembuh tetapi bagi meningkatkan imuniti badan dan kajian juga menunjukkan terdapat kesan penurunan antibodi selepas enam bulan divaksin, lalu memerlukan individu berkenaan diberi dos penggalak.“Jadi saya nak sarankan kalau ada kumpulan ini (antivaksin), kenapa tidak kita jumpa, kita boleh uruskan, saya boleh berbincang dengan menteri kesihatan. Kita bersemuka dan bercakap yang sebenar-benarnya.“Jangan kita cakap sini sana dan menyebarkan berita palsu, kita bimbang juga. Nanti KKMM (Kementerian Komunikasi dan Multimedia) akan ambil tindakan kerana penyebaran berita palsu pula,” katanya dalam sesi soal jawab pada persidangan Dewan Negara hari ini.Azmi menjawab soalan tambahan senator Dr Wan Martina Wan Yusoff berhubung tindakan kerajaan supaya tidak timbul kekeliruan dalam kalangan kumpulan antivaksin yang menggunakan data CovidNow bagi mempengaruhi mereka yang belum divaksin.